“Mina, Shi Minuuu Shishi” | Wala Shihilɛ He Sane\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Aymara Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumuii Awiemɔ Croatia Cuban Sign Language Czech Denmark Dutch Efik Estonia Ewe Finland French Ga Georgia Germany Guarani Haitian Creole Hela Hiligaynon Hungary Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kikuyu Kinyarwanda Kirghiz Korea Latvia Lingala Lithuania Luo Malagasy Mexico Mumuii Awiemɔ Myanmar Ngabere Norway Nzema Ossetia Papiamento (Curaçao) Poland Portuguese (Brazil) Quechua (Bolivia) Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Spania Mumuii Awiemɔ Sranantongo Swahili Sweden Tagalog Tatar Telugu Tetun Dili Thailand Tigrinya Tsonga Turkey Twi Ukrain Vietnam Xhosa Yoruba Zulu\n“Mina, Shi Minuuu Shishi”\nMɔ ni gba ji Olivier Hamel\nYɛ afi 1975 mli lɛ, no mli lɛ miye afii enyɔ, ni no beaŋ mimami yɔse akɛ nɔ ko eyaaa lɛ jogbaŋŋ yɛ migbɛfaŋ. Mimami hiɛ mi yɛ edɛŋ beni enaanyo ko ŋmɛɛ nɔ ko ni tsĩi jogbaŋŋ he etswa shi, ni egbɛɛ waa diɛŋtsɛ. Mimami yɔse akɛ mitsiii mihe nɛkɛ po. Miye afii etɛ ni loloolo lɛ, minyɛɛɛ mawie. Kɛkɛ ni miweku lɛ nu sane ko ni ha amɛnaa kpɛ amɛhe naakpa—datrɛfoi ma nɔ mi eha amɛ akɛ mimu toi kwraa!\nMikã he miji gbekɛ beni mifɔlɔi tse gbãla, ni sɔ̃ bakã mimami kome too nɔ akɛ ekwɛ mi kɛ minyɛmimɛi krokomɛi—hii enyɔ kɛ yoo kome—lɛ atsiabo. No beaŋ yɛ France lɛ, atsɔɔɔ gbekɛbii ni ji mumui lɛ anii taakɛ bɔ ni atsɔɔ amɛ ŋmɛnɛ lɛ, ni bei komɛi lɛ, gbɛi ni atsɔɔ nɔ atsɔɔ amɛ nii lɛ haa amɛpiŋɔ waa. Kɛlɛ, kɛjɛ migbekɛbiiashi tɔ̃ɔ lɛ, mishihilɛ lɛ hi kwraa fe mumui krokomɛi anɔ̃. Ha magbala mli matsɔɔ bo.\nBeni miye aaafee afii enumɔ\nTsɔɔlɔi babaoo yasusu akɛ esa akɛ anyɛ gbekɛbii ni ji mumui lɛ anɔ koni amɛwie, ni agbɛnɛ hu amɛkwɛ amɛtsɔɔlɔi lɛ anaabu kɛnu nɔ pɔtɛɛ ni awieɔ lɛ shishi. Akɛ enɛ tsu nii afii komɛi. Anɔkwa, agu mumuii awiemɔ kɛ nitsumɔ kwraa yɛ skul srɔtoi ni yɔɔ France, he ni mida yɛ lɛ amli. Afimɔɔ mumui lɛ ekomɛi po aniji awoɔ amɛsɛɛ beni nikasemɔ yaa nɔ lɛ.\nYɛ mishihilɛ mli klɛŋklɛŋ afii fioo ni tsɔ hiɛ lɛ amli lɛ, daa otsi lɛ miyeɔ ŋmɛlɛtswai abɔ yɛ yoo ko ni he esa kɛtsɔɔ mumɔi ni miitao awie lɛ anii lɛ ŋɔɔ. Emɔɔ mikadaa loo miyitso ni enyɛɔ minɔ koni makɛɛ nibii komɛi ni mi diɛŋtsɛ lɛ minuuu amɛgbɛɛmɔ lɛ shii abɔ. No beaŋ lɛ, minyɛɛɛ mikɛ gbekɛbii krokomɛi agba sane. Nakai afii lɛ bafee piŋmɔ bei kɛha mi.\nBeni miye afii ekpaa lɛ, akɛ mi tee mumui askul ko ni awɔɔ jɛmɛ. No bafee klɛŋklɛŋ be kwraa ni mikɛ gbekɛbii krokomɛi ni ji mumui bɔi sharamɔ. Biɛ hu agu mumui awiemɔ kɛ nitsumɔ. Kɛ́ ana akɛ okɛ oniji miifee okadii kɛmiiwie nɔŋŋ lɛ, abaaha okɛ owaobii lɛ ahɔlɔ owaobii amli loo abaagbala oyitsɔi. Fɛɛ sɛɛ lɛ, wɔtsɔɔ okadii komɛi ni wɔ diɛŋtsɛ wɔfee lɛ anɔ wɔkɛ wɔniji wieɔ yɛ teemɔŋ. Enɛ ha minyɛ mikɛ gbekɛbii krokomɛi lɛ bɔi wiemɔ agbɛnɛ. Miná miishɛɛ waa, ni etee nɔ afii ejwɛ sɔŋŋ.\nShi beni miye afii nyɔŋma lɛ, ajie mi kɛtee praimeri skul ko ni jeee mumuii askul. Enɛ gba minaa waa! Miyasusu akɛ gbekɛbii ni ji mumuii lɛ fɛɛ egboi ni mikome too pɛ ni ji mumui ni eshwɛ yɛ je lɛŋ. Miweku lɛ ekaseee mumui awiemɔ ejaakɛ datrɛfoi kɛɛ kɛ́ amɛkɛ mi wie mumuii awiemɔ lɛ, no haŋ manyɛ mawie, no hewɔ lɛ amɛŋmɛɛɛ mi gbɛ ni mikɛ gbekɛbii ni ji mumuii lɛ abɔ. Mikã he mikaiɔ be ko ni mitee datrɛfonyo ko ni tsuɔ toi he nii ŋɔɔ lɛ. Mina mumuii awiemɔ wolo ko kã ekplɔ lɛ nɔ. Beni mina esɛɛ mfonirii lɛ, mikɛ minine tsɔɔ wolo lɛ mikɛɛ, “Miisumɔ nakai wolo lɛ!” Oya nɔŋŋ kɛkɛ ni datrɛfonyo lɛ kɔ wolo lɛ kɛto. *\nMIBƆI BIBLIA MLI ANƆKWALEI KASEMƆ\nMimami bɔ mɔdɛŋ akɛ ekɛ Biblia mli shishitoo mlai atsɔse wɔ. Ekɛ wɔ yaa Kristofoi Yehowa Odasefoi akpee yɛ Mérignac Asafo ni bɛŋkɛ Bordeaux lɛ. Akɛni midako hewɔ lɛ, minuuu nibii ni yaa nɔ yɛ kpeei nɛɛ ashishi lɛ shishi tsɔ. Kɛlɛ, asafoŋbii lɛ toɔ naa, ni be fɛɛ be ni wɔbaaya kpee lɛ, mɔ ko bataa mimasɛi ni eŋmalaa nibii ni awieɔ lɛ etsɔɔ mi. Mihiɛ sɔ suɔmɔ kɛ mɔhesusumɔ kpo ni amɛjie amɛtsɔɔ mi lɛ waa diɛŋtsɛ. Mimami kɛ mi kase Biblia lɛ yɛ shĩa, shi minuuu nibii ni etsɔɔ mi lɛ ashishi jogbaŋŋ. Minu he tamɔ gbalɔ Daniel nu he lɛ, beni enine shɛ gbalɛ ko nɔ kɛjɛ ŋwɛi bɔfo ko dɛŋ lɛ sɛɛ lɛ, ewie akɛ: “Minu, shi minaaa shishi.” (Daniel 12:8) Shi migbɛfaŋ lɛ, “Mina, shi minuuu shishi.”\nKɛlɛ, fioo fioo lɛ mibale Biblia mli anɔkwalei komɛi. Mikɛ nibii ni minu shishi jogbaŋŋ lɛ to, ni mibɔ mɔdɛŋ mikɛtsu nii yɛ mishihilɛ mli. Mikase nii hu kɛtsɔ mɛi krokomɛi anifeemɔi ni mikwɛɔ lɛ anɔ. Akɛ nɔkwɛmɔnɔ lɛ, Biblia lɛ kɛɔ wɔ akɛ wɔto wɔtsui shi. (Yakobo 5:7, 8) No mli lɛ, minuuu nɔ ni tsuishitoo tsɔɔ lɛ shishi. Shi mikwɛ nyɛmimɛi Kristofoi ni jieɔ su nɛɛ kpo lɛ, ni kɛtsɔ no nɔ lɛ minyɛ minu nɔ ni tsuishitoo tsɔɔ lɛ shishi. Eji anɔkwale akɛ Kristofoi asafo lɛ eye ebua mi waa diɛŋtsɛ.\nSHIHILƐ KO NI JE MINIJIAŊ WUI KƐ EKO HU NI HA MINAA KPƐ MIHE WAA\nStéphane ye ebua mi ni minu Biblia lɛ shishi\nBeni miji oblanyo fioo lɛ, gbi ko lɛ mina gbekɛbii komɛi ni amɛkɛ amɛhe miigba sane yɛ mumuii awiemɔ mli yɛ gbɛjegbɛ lɛ nɔ. Mikɛ amɛ bɔi bɔɔ yɛ teemɔŋ, ni mibɔi French Mumuii Awiemɔ lɛ kasemɔ. Mikã he mitee Kristofoi akpeei ni mikɛ Odasefonyo oblanyo ni atsɛɔ lɛ Stéphane lɛ kpe, ni eŋɔ mi ewo efiji ashishi. Ebɔɔ mɔdɛŋ waa akɛ ekɛ mi baagba sane, ni no ha mibasumɔ esane ni mikɛ lɛ bɔ gbagbalii. Kɛlɛ, asomoaŋ dɔlɛ sane ko miimɛ mi. Awo Stéphane tsuŋ akɛni ekpoo akɛ ekɛ ehe baawo asraafoi anitsumɔ mli lɛ hewɔ. Sane lɛ gba minaa waa diɛŋtsɛ! Akɛni awo Stéphane tsuŋ hewɔ lɛ, minijiaŋ baje wui, ni fioo fioo lɛ mibakpa Kristofoi akpee yaa.\nNyɔji nyɔŋma kɛ ekome sɛɛ lɛ, aŋmɛɛ Stéphane he, ni eba shĩa. Baakwɛ bɔ ni minaa kpɛ mihe eha beni mina akɛ Stéphane kɛ mi miigba sane yɛ mumuii awiemɔ mli lɛ. Mihiɛ fee mi yaa! Mɛni eba? Stéphane eyakase French Mumuii Awiemɔ yɛ tsuŋwoohe lɛ. Mikwɛ bɔ ni Stéphane fɔ̃ɔ eniji kɛ bɔ ni efeɔ ehiɛ ehaa lɛ, ni no ha mimiishɛɛ lɛ daa waa diɛŋtsɛ ejaakɛ misusuɔ bɔ ni maná he sɛɛ maha lɛ he.\nMIBANU BIBLIA MLI ANƆKWALEI LƐ ASHISHI AGBƐNƐ\nStéphane kɛ mi bɔi Biblia lɛ kasemɔ. Kɛjɛ nakai be lɛ nɔ kɛyaa ni mibabɔi Biblia mli anɔkwalei ni mikase kɛho lɛ ashishi numɔ jogbaŋŋ. Beni miji gbekɛ lɛ, minya asafo lɛ woji lɛ amli mfonirii fɛfɛji lɛ ahe waa. Mikwɛɔ gbɔmɛi ni yɔɔ mli lɛ jogbaŋŋ, ni mikɛ eko toɔ eko he kɛkaseɔ amɛhe nibii fɛɛ fitsofitso bɔni afee ni manyɛ mikɛ sane lɛ ato mijwɛŋmɔŋ. No mli lɛ, mile Abraham, ‘eseshi lɛ,’ kɛ “asafo babaoo lɛ” ahe nii, shi beni agbala saji nɛɛ amli aha mi yɛ mumuii awiemɔ mli dani mibanu shishi jogbaŋŋ diɛŋtsɛ. (1 Mose 22:15-18; Kpojiemɔ 7:9) Ebafee faŋŋ akɛ miná mi diɛŋtsɛ miwiemɔ, wiemɔ ni kã mitsui nɔ.\nMibanu nibii ni atsɔɔ yɛ kpeei ashishi lɛ shishi jogbaŋŋ ni eta mitsuiŋ waa, ni no ha mishwe akɛ makase babaoo. Kɛtsɔ Stéphane yelikɛbuamɔ nɔ lɛ, mibanu Biblia mli anɔkwalei lɛ ashishi jogbaŋŋ, ni yɛ afi 1992 mli lɛ, mijɔɔ miwala nɔ miha Yehowa Nyɔŋmɔ, ni abaptisi mi. Eyɛ mli akɛ mitee mihiɛ moŋ, shi loloolo lɛ no mli lɛ mihiɛ gboɔ, ni ewa kɛha mi akɛ mafutu mɛi ejaakɛ beni miji gbekɛ lɛ minyɛɛɛ mikɛ mɛi agba sane.\nMIBƆ MƆDƐŊ AKƐ MAYE MIHIƐ NI GBOƆ LƐ NƆ\nSɛɛ mli lɛ, akɛ asafo lɛ mumuii akuu fioo ni mikɛbɔɔ lɛ yafata mumuii asafo ko ni yɔɔ Pessac yɛ Bordeaux lɛ he. No ye ebua mi waa ni mitee nɔ mitee hiɛ yɛ anɔkwale lɛ mli. Eyɛ mli akɛ no mli lɛ, minyɛko maye mihiɛ ni gboɔ akɛ mikɛ mɛi baagba sane lɛ nɔ kwraa moŋ, shi minanemɛi ni amɛjeee mumuii lɛ bɔ mɔdɛŋ waa amɛkwɛ koni manu nɔ fɛɛ nɔ shishi jogbaŋŋ. Gbalashihilɛ mli hefatalɔ komɛi, Gilles kɛ Elodie, bɔ mɔdɛŋ waa koni amɛkɛ mi agba sane. Bei pii lɛ, kɛ́ akpa Kristofoi akpeei lɛ, amɛfɔ̃ɔ mi nine koni mikɛ amɛ ayaye nii loo wɔyanu kɔfi, ni no ha mikɛ amɛ naanyobɔɔ lɛ bafee gbagbalii. Mɛɛ miishɛɛ po eji nɛkɛ akɛ okɛ mɛi ni hiɔ shi yɛ Nyɔŋmɔ suɔmɔ gbɛtsɔɔmɔi anaa lɛ baabɔ!\nMiŋa Vanessa ji yelikɛbualɔ kpele kɛha mi\nAsafo nɛɛ mli mikɛ Vanessa ni he yɔɔ fɛo waa lɛ kpe yɛ. Bɔ ni oblayoo nɛɛ nuɔ he ehaa mɔ kɛ bɔ ni ejieee nii amli lɛ ji nɔ ni gbala mi kɛ bɛŋkɛ lɛ. Ehaaa mumui ni mi ji lɛ atsĩ enaa akɛ ekɛ mi baagba sane, moŋ lɛ, ebu lɛ akɛ eji hegbɛ ni ená ni ekɛbaakase mumui awiemɔ. Mitsui bamɔ lɛ, ni wɔbote gbalashihilɛ mli yɛ afi 2005 mli. Eyɛ mli akɛ minyɛɛɛ mikɛ mɛi agba sane jogbaŋŋ moŋ, shi Vanessa eye ebua mi ni minyɛ miye mihiɛ ni gboɔ lɛ nɔ, ni minyɛɔ mikɛ mɛi gbaa sane fe tsutsu lɛ. Mihiɛ sɔɔ bɔ ni eyeɔ ebua mi ni mitsuɔ misɔ̃i ahe nii lɛ waa diɛŋtsɛ.\nNIKEENII KROKO HU NI JƐ YEHOWA DƐŊ\nAfi nɔ ni wɔbote gbalashihilɛ mli lɛ, Yehowa Odasefoi anitsumɔhe nine ni yɔɔ Louviers, yɛ France lɛ tsɛ mi koni miyaye nyɔŋ kome kɛkase bɔ ni atsɔɔ wiemɔ shishi. Yɛ nyɛsɛɛ afii nɛɛ amli lɛ, nitsumɔhe nine nɛɛ ebɔ mɔdɛŋ waa akɛ ebaatsɔɔ asafo lɛ woji babaoo ashishi kɛya French Mumuii Awiemɔ mli koni akɛwo DVD nɔ. Shi akɛni nitsumɔ babaoo yɛ ni abaatsu hewɔ lɛ, ehe bahia ni aná mɛi afata wiemɔ shishitsɔɔlɔi lɛ ahe.\nMiiha wiemɔ ni damɔ Biblia lɛ nɔ yɛ French Mumuii Awiemɔ mli\nMi kɛ Vanessa fɛɛ nu he akɛ hegbɛ ni miná akɛ miyasɔmɔ yɛ nitsumɔhe nine lɛ ji hegbɛ kpele ni jɛ Yehowa Nyɔŋmɔ ŋɔɔ, shi kɛ́ mawie anɔkwale lɛ, wɔtsui fã fioo. Mɛni baaba wɔmumuii awiemɔ kuu lɛ nɔ kɛ́ wɔshi? Mɛni wɔkɛ wɔshĩa lɛ baafee? Ani Vanessa baaná nitsumɔ ko etsu yɛ Louviers, he ni wɔyaa lɛ? Yehowa kɛ wɔnaagbai lɛ eko fɛɛ eko naa tsabaa ha wɔ yɛ naakpɛɛ gbɛ nɔ. Mina suɔmɔ ni Yehowa yɔɔ kɛha wɔ kɛ mumuii krokomɛi lɛ jogbaŋŋ.\nSƐƐFIMƆ NI MINÁ KƐJƐ NYƐMIMƐI ADƐŊ\nAkɛni mifata wiemɔi ashishitsɔɔlɔi lɛ ahe hewɔ lɛ, minuɔ nɔ fɛɛ nɔ ni afeɔ kɛyeɔ buaa mumuii lɛ shishi jogbaŋŋ. Ni kwɛ miishɛɛ ni miná beni mina nyɛmimɛi babaoo ni miibɔ mɔdɛŋ amɛkɛ mi agba sane lɛ! Mumuii awiemɔ fioo ni amɛkase koni amɛkɛ mi agba sane lɛ ta mitsuiŋ waa. Minuuu he akɛ mihe efee shoo kɔkɔɔkɔ. Nakai nibii lɛ fɛɛ ni amɛfee kɛjie suɔmɔ kpo amɛtsɔɔ mi lɛ haa anaa bɔ ni ekomefeemɔ ni yɔɔ Yehowa webii ateŋ lɛ yɔɔ srɔto kwraa ha.—Lala 133:1.\nMiitsu nii yɛ wiemɔi ashishitsɔɔmɔ ɔfis yɛ nitsumɔhe nine lɛ\nMidaa Yehowa shi waa akɛ etsɔɔ Kristofoi asafo lɛ nɔ ehaa mɔ ko kɛ̃ yeɔ ebua mi be fɛɛ be. Agbɛnɛ hu, mihiɛ sɔɔ gbɛfaŋnɔ fioo ni mitsu kɛye mibua nyɛmimɛi mumuii krokomɛi bɔni afee ni amɛbale wɔ-Bɔlɔ ni yɔɔ suɔmɔ lɛ koni amɛtsĩ amɛbɛŋkɛ lɛ kpaakpa lɛ waa. Miikpa be ni abaajie nibii fɛɛ ni tsĩɔ sanegbaa naa lɛ kɛjɛ shihilɛ mli, kɛ be hu ni mɛi fɛɛ baawie ‘wiemɔ krɔŋŋ’—anɔkwalei ni kɔɔ Yehowa Nyɔŋmɔ kɛ eyiŋtoi lɛ ahe—akɛ adesai aweku ni efee ekome lɛ gbɛ.—Zefania 3:9.\n^ kk. 9 Enɛ tee nɔ aahu kɛyashi afi 1991 dani French nɔyeli lɛ kpɛlɛ nɔ akɛ agbɛnɛ lɛ, abaanyɛ akɛ mumuii awiemɔ atsɔɔ gbekɛbii ni ji mumuii lɛ anii yɛ skul.\nKɛmaje Mɔ Ko Kɛmaje Mɔ Ko “Mina, Shi Minuuu Shishi”\nWala Shihilɛ He Sane: “Mina, Shi Minuuu Shishi”


Nɔ ko Nɔ ko Nyɛŋ ‘Agbála Wɔkɛ Nyɔŋmɔ Suɔmɔ lɛ Mli’—Wɔhe yɛ Sɛɛnamɔ Diɛŋtsɛ | Tsi Obɛŋkɛ\n1. Mɛɛ nijiaŋwujee henumɔi komɛi mɛi komɛi, ní Kristofoi komɛi po fata he lɛ náa?\nANI Yehowa Nyɔŋmɔ sumɔɔ bo diɛŋtsɛ? Mɛi komɛi kpɛlɛɔ nɔ akɛ Nyɔŋmɔ sumɔɔ adesai fɛɛ, taakɛ Yohane 3:16 lɛ kɛɔ lɛ. Shi bɔ ni amɛnuɔ he lɛ tsɔɔ akɛ: ‘Nyɔŋmɔ nyɛŋ asumɔ misane kɔkɔɔkɔ akɛ mɔ aŋkro.’ Bei komɛi lɛ, ekolɛ anɔkwa Kristofoi po ayiŋ feɔ amɛ kɔshikɔshi fioo yɛ no gbɛfaŋ. Nuu ko ní nijiaŋ eje wui lɛ kɛɛ akɛ: “Ewa waa diɛŋtsɛ kɛha mi akɛ mahe maye akɛ Nyɔŋmɔ susuɔ mihe bibioo kwraa po.” Ani yiŋkɔshikɔshifeemɔ ni tamɔ nakai nɔŋŋ haoɔ bo bei komɛi?\n2, 3. Namɔ taoɔ ní eha wɔhe wɔye akɛ wɔhe bɛ sɛɛnamɔ ko yɛ Yehowa hiɛ loo enyɛŋ esumɔ wɔsane lɛ, ni mɛɛ gbɛ nɔ wɔɔtsɔ wɔwuu wɔshi nakai henumɔ lɛ?\n2 Satan miisumɔ waa ní eha wɔhe wɔye akɛ Yehowa Nyɔŋmɔ sumɔɔɔ wɔsane ni ebuuu wɔhe akɔntaa hu. Lɛɛlɛŋ, bei pii lɛ Satan lakaa gbɔmɛi kɛtsɔɔ henɔwomɔ kɛ hewoo mumɔ ní eteeɔ lɛ shi yɛ amɛmli lɛ nɔ. (2 Korintobii 11:3) Shi enáa bulɛ ní mɛi ní he waaa lɛ yɔɔ kɛhaa amɛhe lɛ fitemɔ hu he miishɛɛ. (Yohane 7:47-49; 8:13, 44) Enɛ ji anɔkwale titri yɛ nɛkɛ “naagbee gbii” nɛɛ amli. Mɛi pii daraa ŋmɛnɛ yɛ wekui ní amɛmli bii “edɔɔɔ mɔ he” lɛ amli. Mɛi krokomɛi hu yɛ ní mɛi ní amɛkɛnáa sharamɔ daa lɛ ji mɛi ní hiɛ yɔɔ la, pɛsɛmkunyatsɛmɛi, kɛ yiwalɔi. (2 Timoteo 3:1-5) Ekolɛ afii abɔ ní gbɔmɛi nɛɛ kɛhi yiwalɛ, hewolonɔ sui amli hetsɛ, loo nyɛ̃ɛ shishi lɛ etsɔ̃ amɛyiŋ akɛ amɛhe bɛ sɛɛnamɔ ko loo anyɛŋ aná suɔmɔ aha amɛ.\n3 Kɛ́ onuɔ henumɔi gbohii ní tamɔ nɛkɛ he yɛ omli lɛ, onijiaŋ akaje wui. Wɔteŋ mɛi pii buɔ wɔhe fɔ́ yɛ gbɛ ní nilee bɛ mli nɔ yɛ be kɛ bei amli. Shi kaimɔ akɛ, aŋma Nyɔŋmɔ Wiemɔ lɛ kɛha “mɔ saamɔ,” kɛ agbɛnɛ hu, ní ‘akɛkumɔ mɔji wuji.’ (2 Timoteo 3:16; 2 Korintobii 10:4) Biblia lɛ kɛɔ akɛ: “Wɔɔtsɛ wɔtsuii wɔŋmɛ wɔmli yɛ ehiɛ, akɛ, kɛji wɔtsuii buɔ wɔ fɔ lɛ, Nyɔŋmɔ da fe wɔtsuii, ni ele nii fiaa.” (1 Yohane 3:19, 20) Nyɛhaa wɔsusua gbɛ̀i srɔtoi ejwɛ ní Ŋmalɛi lɛ tsɔɔ nɔ eyeɔ ebuaa wɔ koni ‘wɔtsɛ́ wɔtsuii wɔŋmɛ wɔmli’ yɛ Yehowa suɔmɔ lɛ hewɔ lɛ ahe wɔkwɛa.\nYehowa Buɔ Bo akɛ Ohe yɛ Sɛɛnamɔ\n4, 5. Yesu abɛbua ní kɔɔ afilimatai lɛ ahe lɛ tsɔɔ akɛ wɔjara wa waa yɛ Yehowa hiɛ yɛ mɛɛ gbɛ nɔ?\n4 Klɛŋklɛŋ lɛ, Biblia lɛ tsɔɔ tɛ̃ɛ akɛ Nyɔŋmɔ naa etsuji lɛ ateŋ mɔ fɛɛ mɔ akɛ ehe yɛ sɛɛnamɔ. Ákɛ nɔkwɛmɔnɔ lɛ, Yesu kɛɛ akɛ: “Ani afilimatai enyɔ lɛ jeee hiɛbii nyɔŋma ahɔɔ aheɔ? shi amɛteŋ ekome folo enyɔŋ shikpɔŋ, ja ejɛ nyɛtsɛ lɛ dɛŋ. Shi nyɛyiteŋtsɔi po lɛ akane fɛɛ. No hewɔ lɛ nyɛkashea gbeyei; nyɛjara wa aahu fe afilimatai babaoo.” (Mateo 10:29-31) Susumɔ nɔ ni nakai wiemɔi lɛ tsɔɔ kɛha Yesu toibolɔi ní hi shi yɛ klɛŋklɛŋ afii oha lɛ mli lɛ he okwɛ.\n“Nyɛjara wa aahu fe afilimatai babaoo”\n5 Ekolɛ wɔbaasusu nɔ hewɔ ni mɔ ko baahe afilimata lɛ. Ojogbaŋŋ, yɛ Yesu gbii lɛ amli lɛ, no mli lɛ afilimata ji loofɔji ní ayeɔ, ní ahɔ̃ɔ lɛ ateŋ nɔ ni jara waaa kwraa. Kadimɔ akɛ kɛ́ nihelɔ lɛ hiɛ hiɛbii nyɔŋma lɛ, ebaaná afilimatai enyɔ. Shi Yesu tsɔɔ mli yɛ sɛɛ mli akɛ kɛ́ mɔ ko miitao ní ekɛ shika ni ji hiɛbii nyɔŋmai enyɔ ahe nii lɛ, jeee afilimatai ejwɛ ebaaná, shi moŋ enumɔ. Akɛ loofɔlɔ kome lɛ fataa he kɛhaa lɛ tamɔ nɔ ni no bɛ jara ko kwraa. Benɛ ekolɛ nɛkɛ bɔɔ nii nɛɛ ajara waaa kwraa yɛ adesai ahiɛ, shi te Bɔlɔ lɛ buɔ amɛ ehaa tɛŋŋ? Yesu kɛɛ akɛ: “Nyɔŋmɔ hiɛ kpaaa amɛteŋ ekome folo [kɛ nɔ ni akɛfata he akɛ mliwoo lɛ po] nɔ.” (Luka 12:6, 7) Ekolɛ wɔbɔi oti ní Yesu wieɔ he lɛ shishinumɔ. Kɛ́ afilimata kome jara wa yɛ Yehowa hiɛ nɛkɛ lɛ, kwɛ bɔ ni adesa jara baawa kwraa fe nakai! Taakɛ Yesu tsɔɔ mli lɛ, Yehowa le wɔhe saji fɛɛ fitsofitso. Ejaakɛ, wɔyiteŋ tsɔi tete po lɛ akane fɛɛ!\n6. Mɛni hewɔ wɔyɔɔ nɔmimaa akɛ nɔ ni Yesu wie lɛ baahi feemɔ diɛŋtsɛ beni ewie wɔyiteŋ tsɔi kanemɔ he lɛ?\n6 Ákane wɔyiteŋ tsɔi? Ekolɛ mɛi komɛi baasusu akɛ nɔ ni Yesu wie nɛɛ jeee nɔ ko ní baahi feemɔ diɛŋtsɛ. Shi, bo diɛŋtsɛ susumɔ gbohiiashitee hiɛnɔkamɔ lɛ he okwɛ. Kwɛ bɔ ni esa akɛ Yehowa ale wɔ jogbaŋŋ diɛŋtsɛ kɛmɔ shi, bɔni afee ní enyɛ ebɔ wɔ ekoŋŋ! Wɔjara wa kɛha lɛ aahu akɛ ekaiɔ wɔhe saji fɛɛ, ni nɔ ni fata he ji wɔ fɔmɔ su mli nibii kɛ saji ní wɔkɛto wɔjwɛŋmɔ mli afii abɔ kɛ wɔ niiashikpamɔi fɛɛ fitsofitso. * Wɔyiteŋ tsɔi—ní kɛ́ aja mli lɛ, aaashɛ 100,000 tsaa yɛ yitso kome nɔ lɛ—kanemɔ baafee nitsumɔ bibioo kwraa kɛ́ akɛto he.\nMɛni Ha Wɔjara Wa yɛ Yehowa Hiɛ Lɛ?\n7, 8. (a) Mɛɛ sui komɛi Yehowa náa he miishɛɛ akɛ eeena beni etaoɔ adesai atsuii amli lɛ? (b) Mɛni ji nitsumɔ ní wɔtsuɔ, ní jara wa waa yɛ Yehowa hiɛ lɛ ekomɛi?\n7 Nɔ ni ji enyɔ lɛ, Biblia lɛ tsɔɔ wɔ nɔ ni haa Yehowa tsuji ajara waa yɛ ehiɛ lɛ. Kɛ́ wɔɔwie he kuku lɛ, enáa wɔsui kpakpai lɛ kɛ mɔdɛŋ ní wɔbɔɔ ní wɔjie nakai sui lɛ akpo lɛ he miishɛɛ. Maŋtsɛ David kɛɛ ebinuu Salomo akɛ: “Yehowa taoɔ tsuii fɛɛ amli, ni ele yitseiaŋ jwɛŋmɔi fɛɛ.” (1 Kronika 28:9) Beni Nyɔŋmɔ taoɔ adesai atsuii akpekpei akpei abɔ lɛ amli yɛ jeŋ ní yiwalɛ, kɛ hetsɛ eyi lɛ obɔ nɛɛ mli lɛ, kwɛ bɔ ni emii baashɛ ehe aha kɛ́ ena tsui ko ni sumɔɔ toiŋjɔlɛ, anɔkwale, kɛ jalɛ nifeemɔ lɛ! Mɛni baa kɛ́ Nyɔŋmɔ na tsui ko ní eyi obɔ kɛ suɔmɔ kɛha lɛ, ní taoɔ akɛ ekase ehe nii koni egba mɛi krokomɛi nakai nilee lɛ hu lɛ? Yehowa kɛɔ wɔ akɛ ekadiɔ mɛi ní kɛ mɛi krokomɛi gbaa ehe sane lɛ. Eyɛ “kaimɔ wolo” po kɛha mɛi fɛɛ “ni sheɔ Yehowa gbeyei lɛ, kɛ mɛi ni jwɛŋɔ egbɛi lɛ he lɛ.” (Maleaki 3:16) Nɛkɛ sui nɛɛ ajara wa waa kɛha lɛ.\n8 Mɛni ji nitsumɔi kpakpai ní jara wa waa yɛ Yehowa hiɛ lɛ ekomɛi? Eka shi faŋŋ akɛ, mɔdɛŋ ní wɔbɔɔ ní wɔkase e-Bi, Yesu Kristo lɛ fata he. (1 Petro 2:21) Nitsumɔ ko ní he hiaa waa, ní jara wa waa yɛ Nyɔŋmɔ hiɛ ji e-Maŋtsɛyeli lɛ he sanekpakpa lɛ shiɛmɔ. Wɔkaneɔ yɛ Romabii 10:15 lɛ akɛ: “Kwɛ bɔ ni hejɔlɛ he sanekpakpa shiɛlɔi ni shiɛɔ nii kpakpai lɛ anaji yɔɔ fɛo ha!” Ekolɛ efɔɔɔ kaa akɛ wɔɔsusu wɔnaji foji nɛɛ ahe akɛ ‘amɛyɛ fɛo.’ Shi nɔ ni amɛdamɔ shi kɛha yɛ biɛ ji mɔdɛŋ ní Yehowa tsuji bɔɔ yɛ sanekpakpa shiɛmɔ lɛ mli lɛ. Nɛkɛ mɔdɛŋbɔɔi nɛɛ fɛɛ hi jogbaŋŋ ni amɛjara wa waa yɛ ehiɛ.—Mateo 24:14; 28:19, 20.\n9, 10. (a) Mɛni hewɔ wɔbaanyɛ wɔná nɔmimaa akɛ Yehowa buɔ wɔ tsuishiŋmɛɛ yɛ jaramɔ shihilɛi srɔtoi ashishi lɛ akɛ ejara wa waa lɛ? (b) Mɛɛ susumɔi fɔji Yehowa náaa yɛ etsuji anɔkwafoi lɛ ahe kɔkɔɔkɔ?\n9 Yehowa buɔ wɔ tsuishiŋmɛɛ lɛ hu akɛ ejara wa waa. (Mateo 24:13) Kaimɔ akɛ, Satan miitao ní okpa Yehowa sɔɔmɔ. Gbi fɛɛ gbi ní ohiɔ shi anɔkwafo ohaa Yehowa lɛ feɔ gbi kroko hu ní okɛyeɔ obuaa ni akɛnáa hetoo ahaa Satan ahorabɔɔ wiemɔi lɛ. (Abɛi 27:11) Bei komɛi lɛ, tsuishiŋmɛɛ jeee nɔ ko ni yɔɔ mlɛo. Gbɔmɔtsoŋ hewalɛnamɔ mli naagbai, ohia, henumɔŋ haomɔi, kɛ gbɛtsii nii krokomɛi baanyɛ aha efee kaa gbi fɛɛ gbi. Gbɛkpamɔi ní baaa mli oyá lɛ hu baanyɛ ekɛ nijiaŋwujee aba. (Abɛi 13:12) Wɔ tsuishiŋmɛɛ yɛ nɛkɛ kaai nɛɛ fɛɛ ashishi lɛ jara wa waa yɛ Yehowa hiɛ. No hewɔ ni Maŋtsɛ David bi ní Yehowa kɛ ehiɛ yaafonui lɛ ato wolo “tɔ” mli lɛ, ni ekɛ hekɛnɔfɔɔ bi akɛ: “Ani amɛbɛ owolo lɛ mli?” (Lala 56:9) Hɛɛ, Yehowa buɔ yaafonui kɛ amanehului ní wɔŋmɛɔ wɔtsui shi yɛ mli, ní wɔkɛhiɛɔ anɔkwayeli mli wɔhaa lɛ lɛ akɛ ejara wa waa, ni ekaiɔ fɛɛ hu. Nomɛi hu jara wa waa yɛ ehiɛ.\nYehowa buɔ wɔ tsuishiŋmɛɛ yɛ kaai ashishi lɛ akɛ ejara wa waa\n10 Shi agbɛnɛ, ekolɛ tsui ní buɔ ehe fɔ́ lɛ baate shi awo nɛkɛ odaseyeli ní tsɔɔ bɔ ni wɔjara wa waa yɛ Nyɔŋmɔ hiɛ nɛɛ. Ekolɛ eeeya nɔ ewie ablɛbi ewo wɔtoiiaŋ be fɛɛ be akɛ: ‘Shi bɛ mɛi krokomɛi babaoo yɛ ní feɔ nɔkwɛmɔnɔ kpakpa waa yɛ nakai sui lɛ amli fe mi. Kwɛ bɔ ni Yehowa nijiaŋ baaje wui aha kɛ́ ekɛ mi to amɛhe!’ Yehowa kɛ mɔ ko etooo mɔ kroko he; nakai nɔŋŋ hu ejeee mɔ ni yɔɔ kpɛŋŋ loo shɛii yɛ esusumɔ mli. (Galatabii 6:4) Ekɛ sɛɛyoomɔ kɛ nyɛmɔ kpele tsuɔ nii ni ekɛleɔ tsuii amli saji, ni ebuɔ sui kpakpai—ní ajieɔ lɛ kpo yɛ gbɛ̀i bibii kwraa po nɔ lɛ akɛ amɛjara wa waa.\nYehowa Jieɔ Nibii Kpakpai lɛ Kɛjɛɔ Efɔji lɛ Amli\n11. Mɛni wɔbaanyɛ wɔkase yɛ Yehowa he, kɛjɛ bɔ ni etsu Abia sane lɛ he nii eha lɛ mli?\n11 Nɔ ni ji etɛ lɛ, kɛ́ Yehowa miitao wɔmli lɛ, ekwɛɔ wɔmli jogbaŋŋ, ni etaoɔ nibii kpakpai lɛ. Ákɛ nɔkwɛmɔnɔ lɛ, beni Yehowa wo akpɔ akɛ akpata Maŋtsɛ Yerobeam maŋtsɛmɛi aweku ní ekwa hemɔkɛyeli lɛ fɛɛ ahiɛ lɛ, E-fã akɛ afũ maŋtsɛ lɛ bii lɛ ateŋ mɔ kome, ni ji Abia pɛ yɛ gbɛ kpakpa nɔ. Mɛni hewɔ? “Lɛ ehe ana nɔ̃ kpakpa ko yɛ, yɛ Yehowa, Israel Nyɔŋmɔ lɛ, hiɛ.” (1 Maŋtsɛmɛi 14:1, 10-13) Enɛ tsɔɔ akɛ, Yehowa kwɛ nakai oblanyo lɛ tsui mli jogbaŋŋ ni ena “nɔ̃ kpakpa ko” yɛ jɛmɛ. Bɔ fɛɛ bɔ ni nakai nɔ̃ kpakpa lɛ yɔɔ bibioo loo etamɔ nɔ ni he ehiaaa po lɛ, Yehowa na akɛ eji nɔ ni sa akɛ aŋma awo e-Wiemɔ lɛ mli. Ewo he nyɔmɔ po, ni ejie mɔbɔnalɛ ní fa bɔ ni sa kpo etsɔɔ nakai hemɔkɛyeli kwalɔi awe lɛ mlinyo kome lɛ.\n12, 13. (a) Yɛ mɛɛ gbɛ nɔ Maŋtsɛ Yehoshafat sane lɛ tsɔɔ akɛ kɛji wɔfee esha po lɛ, kɛlɛ Yehowa taoɔ nɔ̃ kpakpa ní yɔɔ wɔmli lɛ? (b) Yehowa feɔ nii tamɔ Fɔlɔ ní yɔɔ ebii ahe miishɛɛ yɛ wɔsui kpakpai lɛ agbɛfaŋ, yɛ mɛɛ gbɛ nɔ?\n12 Anaa nɔkwɛmɔnɔ ní sa kadimɔ waa po yɛ Maŋtsɛ kpakpa Yehoshafat gbɛfaŋ. Beni maŋtsɛ lɛ fee kwashiai anii ko lɛ, Yehowa gbalɔ lɛ kɛɛ lɛ akɛ: “Enɛ hewɔ lɛ Yehowa mlifu kã onɔ!” Mɛɛ susumɔ ní hiɛdɔɔ yɔɔ mli waa nɛ! Shi Yehowa shɛɛ sane lɛ waaa jɛmɛ. Etee nɔ akɛ: “Shi kɛlɛ ana nibii kpakpai komɛi yɛ ohe.” (2 Kronika 19:1-3) No hewɔ lɛ Yehowa jalɛ mlifu lɛ haaa eku ehiɛ efɔ̃ ekpakpa ní yɔɔ Yehoshafat mli lɛ nɔ. Kwɛ bɔ ni enɛ tamɔɔɔ adesai ní yeee emuu lɛ anifeemɔ kwraa! Kɛ́ mɛi krokomɛi ha wɔmli fũ lɛ, ekolɛ no baaha wɔku wɔhiɛ wɔfɔ̃ nibii kpakpai ní yɔɔ amɛmli lɛ anɔ. Ni kɛ́ wɔfee esha lɛ, ekolɛ nijiaŋwujee, hiɛgbele, kɛ fɔyeli ní wɔnuɔ he lɛ haa wɔkuɔ wɔhiɛ wɔfɔ̃ɔ ekpakpa ní yɔɔ wɔ diɛŋtsɛ wɔmli lɛ nɔ kwraa. Shi kɛlɛ, kaimɔ akɛ kɛ́ wɔshwa wɔhe kɛjɛ wɔhe eshai lɛ amli ni wɔbɔ mɔdɛŋ waa ní wɔkafee nakai eshai lɛ dɔŋŋ lɛ, no lɛ Yehowa kɛkeɔ wɔ.\n13 Yɛ be mli ní Yehowa taoɔ omli jogbaŋŋ lɛ, ejieɔ eshai ní tamɔ nɛkɛ kɛjɛɔ mli, tamɔ bɔ ni shika-taolɔ ní miifɔ́ shika he kɛmiijɛ sũ mli lɛ jieɔ ŋmlitsa ní he bɛ sɛɛnamɔ lɛ yɛ mli eshɛrɛɔ eshwieɔ lɛ. Shi osui kpakpai kɛ onitsumɔi kpakpai lɛ hu? Hɛɛ, enɛɛmɛi ji “shika kpɔbii” ní ekɛtoɔ lɛ! Ani okadi bɔ ni fɔlɔi komɛi kɛ nibii ní amɛbii lɛ tɛŋ loo aha amɛfee yɛ skul lɛ toɔ waa kɛ miishɛɛ, ní bei komɛi lɛ eyeɔ afii nyɔŋmai abɔ yɛ be mli ní gbekɛbii lɛ ahiɛ ekpa nɔ po sɛɛ lɛ dã? Yehowa ji Fɔlɔ ní yɔɔ ebii ahe miishɛɛ fe fɛɛ. Bei abɔ ní wɔyaa nɔ wɔyeɔ lɛ anɔkwa lɛ, ehiɛ kpaaa wɔnitsumɔi kɛ wɔsui kpakpai lɛ anɔ kɔkɔɔkɔ. Yɛ anɔkwale mli lɛ, ebaabu lɛ akɛ eji nɔ ni ejaaa gbɛ akɛ ehiɛ aaakpa enɛɛmɛi anɔ, ni ejeee mɔ ni feɔ nii ní ejaaa. (Hebribii 6:10) Etaoɔ wɔmli jogbaŋŋ yɛ gbɛ kroko hu nɔ.\n14, 15. (a) Mɛni hewɔ emuu ní wɔyeee lɛ haaa Yehowa aku ehiɛ efɔ̃ nɔ̃ kpakpa ní yɔɔ wɔmli lɛ nɔ kɔkɔɔkɔ lɛ? Okɛ enɛ he nɔkwɛmɔnɔ aha. (b) Mɛni Yehowa kɛ sui kpakpai ní enaa yɛ wɔmli lɛ baafee, ni te ebuɔ ewebii anɔkwafoi lɛ ehaa tɛŋŋ?\n14 Yehowa kwɛɔ nii kɛtekeɔ emuu ní wɔyeee lɛ ni enaa nibii ní wɔbaanyɛ wɔfee. Ákɛ nɔkwɛmɔnɔ lɛ: Gbɔmɛi ní sumɔɔ nitɛŋmɔi loo mfonirii lɛ bɔɔ mɔdɛŋ fɛɛ ní amɛaanyɛ ni amɛkɛsaa nitɛŋmɔi loo nitsumɔi krokomɛi ní miihe afite lɛ. Ákɛ nɔkwɛmɔnɔ lɛ, beni mɔ ko kɛ tũ fite mfoniri ko ní Leonardo da Vinci tɛŋ, ní ejarawalɛ aaashɛ dɔlai akpekpei 30, yɛ National Gallery yɛ London, England lɛ, mɔ ko mɔ ko ewieee akɛ akɛni afite mfoniri lɛ agbɛnɛ hewɔ lɛ, esa akɛ ashɛ́ afɔ̃ he ko. Aje nitsumɔ ní ji nitɛŋlɔ ní he esa fe fɛɛ nɛɛ ninenaa nitsumɔ ní eye afii 500 nɛɛ saamɔ lɛ shishi amrɔ nɔŋŋ. Mɛni hewɔ? Ejaakɛ ejara wa waa yɛ mɛi ní sumɔɔ nitɛŋmɔi lɛ ahiɛ. Ani ojara waaa kwraa fe mfoniri ní akɛ tsɔɔki kɛ ŋãi etɛŋ lɛ? Eka shi faŋŋ akɛ ojara wa waa yɛ Nyɔŋmɔ hiɛ—ni bɔ ni emuu ní wɔyeee ní wɔná kɛjɛ fɔmɔ mli lɛ efite bo eha lɛ kɔɔɔ he eko. (Lala 72:12-14) Yehowa Nyɔŋmɔ, adesai aweku lɛ Bɔlɔ ní he esa lɛ, baafee nɔ fɛɛ nɔ ni he hiaa koni ekɛ mɛi fɛɛ ni here ekwɛmɔ ní suɔmɔ yɔɔ mli lɛ nɔ lɛ aku sɛɛ aba emuuyeli mli ekoŋŋ.—Bɔfoi lɛ Asaji 3:21; Romabii 8:20-22.\n15 Hɛɛ, Yehowa naa nɔ̃ kpakpa ní yɔɔ wɔmli ní ekolɛ wɔ diɛŋtsɛ wɔnaaa yɛ wɔmli lɛ. Ni yɛ be mli ní wɔsɔmɔɔ lɛ lɛ, ebaaha nakai nɔ̃ kpakpa lɛ ada aahu kɛyashi be mli ní wɔɔye emuu yɛ naagbee kwraa. Yɛ bɔ ni Satan je lɛ kɛ wɔ eye eha lɛ fɛɛ sɛɛ lɛ, Yehowa buɔ etsuji anɔkwafoi lɛ akɛ amɛjara wa waa.—Hagai 2:7.\nYehowa kɛ Ekãa Jieɔ Esuɔmɔ lɛ Kpo\n16. Mɛni ji suɔmɔ ní Yehowa yɔɔ kɛha wɔ lɛ he odaseyeli kpele fe fɛɛ, ni te wɔfeɔ tɛŋŋ wɔleɔ akɛ, akɛ nikeenii nɛɛ ha wɔ diɛŋtsɛ pɔtɛɛ lɛ?\n16 Nɔ ni ji ejwɛ lɛ, Yehowa feɔ nibii babaoo ni ekɛmaa suɔmɔ ní eyɔɔ kɛha wɔ lɛ nɔ mi. Eka shi faŋŋ akɛ, Kristo kpɔmɔ afɔleshaa lɛ ji hetoo ní mli wa fe fɛɛ ní akɛhaa amale wiemɔ ní Satan wie akɛ wɔhe bɛ sɛɛnamɔ ko loo asumɔɔɔ wɔsane lɛ. Esaaa ní wɔhiɛ kpaa nɔ kɔkɔɔkɔ akɛ piŋmɔ gbele ní Yesu gbo yɛ sɛŋmɔtso lɛ nɔ, kɛ hejaramɔ kpele diɛŋtsɛ ní Yehowa ŋmɛ etsui shi yɛ mli beni ekwɛɔ esuɔmɔ Bi lɛ gbele lɛ ji suɔmɔ ní amɛyɔɔ kɛha wɔ lɛ he odaseyeli. Dɔlɛ sane ji akɛ, ewa kɛha mɛi pii akɛ amɛaahe amɛye akɛ, akɛ nɛkɛ nikeenii nɛɛ ha amɛ diɛŋtsɛ pɔtɛɛ. Amɛnuɔ he akɛ amɛhe bɛ sɛɛnamɔ ko. Shi, kaimɔ akɛ tsutsu ko lɛ, kulɛ bɔfo Paulo ji Kristo sɛɛnyiɛlɔi lɛ ayiwalɔ. Shi kɛlɛ, eŋma akɛ: ‘Nyɔŋmɔ bi lɛ sumɔ mi ni eŋɔ ehe eha yɛ mihewɔ.’—Galatabii 1:13; 2:20.\n17. Mɛɛ gbɛ nɔ Yehowa tsɔɔ egbalaa wɔ kɛbɛŋkɛɔ lɛ diɛŋtsɛ kɛ e-Bi lɛ he?\n17 Yehowa maa suɔmɔ ní eyɔɔ kɛha wɔ lɛ nɔ mi kɛtsɔ yelikɛbuamɔ ní ekɛhaa wɔ aŋkroaŋkro koni wɔná Kristo afɔleshaa lɛ mli sɛɛnamɔi lɛ ahe sɛɛ lɛ nɔ. Yesu kɛɛ akɛ: “Mɔ ko nyɛŋ aba miŋɔɔ, akɛ ja tsɛ lɛ ni tsu mi lɛ gbala lɛ dã.” (Yohane 6:44) Hɛɛ, Yehowa diɛŋtsɛ gbalaa wɔ kɛbɛŋkɛɔ e-Bi lɛ kɛ naanɔ wala hiɛnɔkamɔ lɛ he. Yɛ mɛɛ gbɛ nɔ? Kɛtsɔ shiɛmɔ nitsumɔ lɛ, ní shɛɔ wɔ ŋɔɔ aŋkroaŋkro lɛ nɔ, kɛ agbɛnɛ hu kɛtsɔ emumɔ krɔŋkrɔŋ lɛ, ní Yehowa kɛtsuɔ nii ní ekɛyeɔ ebuaa koni wɔnu mumɔŋ anɔkwalei lɛ ashishi ní wɔkɛtsu nii hu, yɛ wɔ fatɔɔi kɛ emuu ní wɔyeee lɛ fɛɛ sɛɛ lɛ nɔ. No hewɔ lɛ, Yehowa baanyɛ akɛɛ yɛ wɔhe, taakɛ ekɛɛ yɛ Israel he lɛ, akɛ: “Naanɔ suɔmɔ mikɛsumɔo hewɔ lɛ mikɛ mlihilɛ miigbalao.”—Yeremia 31:3.\n18, 19. (a) Mɛni ji gbɛ ní mli wa fe fɛɛ ní Yehowa tsɔɔ nɔ ejieɔ esuɔmɔ lɛ kpo etsɔɔ wɔ, ni mɛni tsɔɔ akɛ lɛ diɛŋtsɛ etsuɔ enɛ he nii? (b) Nyɔŋmɔ Wiemɔ lɛ maa nɔ mi kɛhaa wɔ akɛ Yehowa ji sane toibolɔ ní yɔɔ mlitsɔlɛ yɛ mɛɛ gbɛ nɔ?\n18 Ekolɛ wɔnáa Yehowa suɔmɔ ní mli wa waa kɛha wɔ lɛ mli niiashikpamɔ kɛtsɔɔ sɔlemɔ hegbɛ ní wɔyɔɔ lɛ nɔ. Biblia lɛ fɔ̃ɔ wɔteŋ mɔ fɛɛ mɔ nine ní ‘wɔsɔle’ wɔha Nyɔŋmɔ ‘ní wɔkafɔ̃ɔ.’ (1 Tesalonikabii 5:17) Eboɔ toi. Atsɛɔ lɛ po akɛ ‘sɔlemɔ Toibolɔ.’ (Lala 65:3) Ekɛ nɛkɛ gbɛhe nɛɛ woko mɔ kroko dɛŋ ní etsu he nii, ekɛwoko lɛ diɛŋtsɛ e-Bi lɛ po dɛŋ. Bo diɛŋtsɛ susumɔ he okwɛ: Jeŋ muu fɛɛ Bɔlɔ lɛ woɔ wɔ hewalɛ ní wɔbɛŋkɛ lɛ yɛ sɔlemɔ mli, kɛ wiemɔ mli heyeli. Ni mɛɛ sane toibolɔ nɛkɛ eji? Mɔ ni náaa mɔ he miishɛɛ, ní jeee ehe sane ji nɔ ko, ní esusuuu mɔ he? Dabi kwraa.\n19 Yehowa jieɔ mlitsɔlɛ kpo. Mɛni ji mlitsɔlɛ? Kristofonyo anɔkwafo ko ní eda yɛ afii amli wie akɛ: “Mlitsɔlɛ ji ní manu opiŋmɔ lɛ he yɛ mitsui mli.” Ani wɔ piŋmɔ lɛ saa Yehowa he lɛɛlɛŋ? Wɔkaneɔ yɛ amanehulu ní emaŋ Israel na lɛ he akɛ: “Amɛhaomɔi lɛ fɛɛ mli lɛ, lɛ hu ehao.” (Yesaia 63:9) Jeee na kɛkɛ Yehowa na amɛ naagbai lɛ; enu he eha emaŋ lɛ. Afee bɔ ni Yehowa nuɔ he waa ehaa amɛ lɛ he mfoniri yɛ lɛ diɛŋtsɛ ewiemɔi ní ekɛ etsuji lɛ wie lɛ mli, akɛ: “Mɔ ni taa nyɛhe lɛ eeta [mi]hiŋmɛiŋ ajaŋmalaatɛ he.” * (Zakaria 2:12) Kwɛ bɔ ni ebaawa mɔ he eha! Hɛɛ, Yehowa nuɔ he ehaa wɔ. Kɛ́ wɔmiipiŋ lɛ, lɛ hu epiŋɔ.\n20. Mɛɛ susumɔ ko ní eŋmɛɛɛ pɛpɛɛpɛ esa akɛ wɔkwa kɛji wɔaabo ŋaawoo ní anaa yɛ Romabii 12:3 lɛ toi?\n20 Kristofonyo ko kwraa bɛ ní ŋmɛɔ pɛpɛɛpɛ, ní kɛ Nyɔŋmɔ suɔmɔ lɛ kɛ bɔ ni etsuji ajara wa waa yɛ ehiɛ lɛ he odaseyeli nɛɛ baatsu nii akɛ naajiemɔ kɛha henɔwomɔ loo yaka anunyam taomɔ. Bɔfo Paulo ŋma akɛ: “Mikɛ duromɔ ni aŋɔduro mi lɛ miikɛɛ nyɛteŋ mɔ fɛɛ mɔ akɛ, ekabu lɛ diɛŋtsɛ ehe tuutu fe bɔ ni sa akɛ ebuɔ ehe; shi moŋ ejwɛŋ hiɛshikamɔ jwɛŋmɔ, mɔ fɛɛ mɔ lɛ taakɛ bɔ ni Nyɔŋmɔ esusu hemɔkɛyeli susumɔ eha lɛ lɛ.” (Romabii 12:3) Shishitsɔɔmɔ kroko ko kɛɔ yɛ biɛ akɛ: “Makɛɛ nyɛteŋ mɔ fɛɛ mɔ akɛ ekabu ehe fe bɔ ni ejarawalɛ ji diɛŋtsɛ, shi moŋ ebu lɛ diɛŋtsɛ ehe kɛ nɔkwɔlɛ ní baa shi.” (A Translation in the Language of the People ní Charles B. Williams fee lɛ) No hewɔ lɛ, yɛ be mli ní wɔkɛ miishɛɛ náa wɔŋwɛi Tsɛ lɛ suɔmɔ lɛ mli ŋɔɔmɔ lɛ, nyɛhaa wɔjwɛŋmɔ mli akãa shi ní wɔkaia akɛ wɔsaaa Nyɔŋmɔ suɔmɔ lɛ.—Luka 17:10.\n21. Mɛɛ Satan amale wiemɔ ko esa akɛ wɔte shi wɔwo be fɛɛ be, ni mɛɛ anɔkwale ko ní jɛ ŋwɛi wɔbaanyɛ wɔya nɔ wɔkɛwaje wɔtsuii be fɛɛ be?\n21 Nyɛhaa wɔteŋ mɔ fɛɛ mɔ afea nɔ fɛɛ nɔ ní wɔɔnyɛ ní wɔkɛkpoo Satan amalei, ní amale ní tsɔɔ akɛ wɔhe bɛ sɛɛnamɔ ko ní asumɔɔɔ wɔsane hu lɛ fata he lɛ fɛɛ. Kɛ́ oshihilɛ mli niiashikpamɔi eha onaa ohe akɛ oji gbɛtsii nii ní da tsɔ fe bɔ ni Nyɔŋmɔ suɔmɔ kpele lɛ baanyɛ aye nɔ kwraa, aloo onitsumɔi kpakpai lɛ yɛ bibioo kwraa tsɔ fe bɔ ni ehiŋmɛii ní naa nɔ fɛɛ nɔ lɛ baanyɛ akadi, aloo ohe eshai lɛ fá kwraa tsɔ fe bɔ ni e-Bi ní jara wa lɛ gbele lɛ baanyɛ atsĩmɔ nɔ lɛ, no lɛ bɔ ni onaa ohe lɛ ji amale kwraa. Jɛɛ otsui muu fɛɛ mli oshɛrɛ nɛkɛ amalei nɛɛ oshwie! Nyɛhaa wɔyaa nɔ wɔkɛ anɔkwale ní jeɔ kpo yɛ Paulo wiemɔi ní jɛ mumɔŋ nɛɛ amli lɛ awajea wɔtsuii, akɛ: “Miyɛ hewalɛ yɛ nɔ, ákɛ gbele jio wala jio, ŋwɛibɔfoi jio nɔyelɔi jio hewalɛi jio, nii ni yɔɔ nɛɛ jio, nii ni baaba lɛ jio, ŋwɛi jio shishi jio, aloo nii ní abɔ lɛ amli nɔ kroko jio, amɛnyɛŋ amɛgbala wɔkɛ Nyɔŋmɔ suɔmɔ ní yɔɔ Kristo Yesu, wɔ-Nuntsɔ lɛ, mli lɛ mli.”—Romabii 8:38, 39.\n^ kk. 6 Biblia lɛ kɛ gbohiiashitee hiɛnɔkamɔ lɛ tsáa bɔ ni Yehowa kaiɔ nii lɛ nɔ shii abɔ. Nuu anɔkwafo Hiob kɛɛ Yehowa akɛ: ‘Miná ní oto be oha mi, ní okai mi!’ (Hiob 14:13) Yesu wie “mɛi fɛɛ ni yɔɔ kaimɔ gbohiiabui amli lɛ” agbohiiashitee he. Enɛ ja gbɛ jogbaŋŋ ejaakɛ Yehowa kaiɔ mɛi ní egboi, ní eto eyiŋ akɛ ebaatee amɛ shi lɛ jogbaŋŋ kɛmɔɔ shi.—Yohane 5:28, 29, NW.\n^ kk. 19 Shishitsɔɔlɔi komɛi tsɔɔ yɛ biɛ akɛ mɔ ni taa Nyɔŋmɔ webii ahe lɛ eeta lɛ diɛŋtsɛ loo Israel hiŋmɛi he, jeee Nyɔŋmɔ hiŋmɛi. Woloŋmalɔi komɛi ní bu nɛkɛ ŋmalɛ kuku nɛɛ akɛ ehe ehiaaa, ní no hewɔ lɛ amɛtsake lɛ lɛ, ji mɛi ní kɛ nɛkɛ tɔmɔ nɛɛ wo mli. Amɛ mɔdɛŋbɔɔ ní egba afã nɛɛ tsimɔ bɔ ni Yehowa diɛŋtsɛ mlitsɔlɛ lɛ mli kwɔ ha lɛ nɔ.\nLala 139:1-24 Yɛ mɛɛ gbɛ nɔ Maŋtsɛ David wiemɔi ní jɛ mumɔŋ lɛ tsɔɔ akɛ Yehowa yɛ wɔhe miishɛɛ waa ákɛ aŋkroaŋkro?\nYesaia 43:3, 4, 10-13 Te Yehowa nuɔ mɛi ní sɔmɔɔ akɛ e-Dasefoi lɛ ahe ehaa tɛŋŋ, ni ehenumɔi lɛ jeɔ kpo yɛ nifeemɔi amli yɛ mɛɛ gbɛ nɔ?\nRomabii 5:6-8 Mɛni hewɔ wɔbaanyɛ wɔná nɔmimaa akɛ wɔ esha shihilɛ lɛ etsĩii Yehowa suɔmɔ lɛ naa koni ekashɛ wɔŋɔɔ ní wɔná he sɛɛ lɛ?\nYuda 17-25 Mɛɛ gbɛ nɔ wɔɔtsɔ wɔto wɔhe yɛ Nyɔŋmɔ suɔmɔ lɛ mli, ni mɛɛ hewalɛi teɔ shi woɔ wɔ yɛ nakai feemɔ mli?


Teemɔŋ Sane ko ni Eŋɔɔ Wɔnaa akɛ Wɔle | Tsɔɔmɔ Obii lɛ Anii\nAni mɔ ko egba bo teemɔŋ sane ko pɛŋ?— * Biblia lɛ wieɔ teemɔŋ sane ko ni yɔɔ srɔto ni atsɛɔ lɛ ‘teemɔŋ sane krɔŋkrɔŋ’ lɛ he. Eyɛ krɔŋkrɔŋ ejaakɛ ejɛ Nyɔŋmɔ ŋɔɔ. Ni eji teemɔŋ sane ejaakɛ no mli lɛ mɛi lé. Ŋwɛibɔfoi po sumɔ akɛ amɛle sane ni ji. Ani obaasumɔ ni ole teemɔŋ sane nɛɛ?—\nMɛni osusuɔ akɛ ŋwɛibɔfoi lɛ taoɔ amɛle lɛ?\nBe ko ni eho ni etsɛ lɛ, Nyɔŋmɔ bɔ klɛŋklɛŋ nuu kɛ yoo lɛ. Atsɛɔ nuu lɛ Adam, ni atsɛɔ yoo lɛ Hawa. Nyɔŋmɔ ha amɛ shĩa fɛfɛo ko ni atsɛɔ lɛ Eden trom. Adam kɛ Hawa bo Nyɔŋmɔ toi kulɛ, amɛ kɛ amɛbii lɛ baafee shikpɔŋ muu lɛ fɛɛ fɛfɛo tamɔ nakai trom lɛ. Ni kulɛ amɛbaahi shi yɛ Paradeiso kɛya naanɔ. Shi okaiɔ nɔ ni Adam kɛ Hawa fee lɛ?—\nAdam kɛ Hawa eyabooo Nyɔŋmɔ toi. Enɛ hewɔ lɛ, ŋmɛnɛ lɛ Paradeiso lɛ ebɔ wɔ. Shi Nyɔŋmɔ ewo shi akɛ ebaaha shikpɔŋ muu lɛ fɛɛ afee fɛo. Mɔ fɛɛ mɔ baahi shi kɛya naanɔ ni wɔmii baashɛ wɔhe. Shi mɛɛ gbɛ nɔ ebaatsɔ efee enɛ? Afii pii baho ni mɛi leee. No mli lɛ eji teemɔŋ sane.\nBeni Yesu ba shikpɔŋ lɛ nɔ lɛ, eha mɛi le teemɔŋ sane nɛɛ he nii babaoo. Eha mɛi le akɛ teemɔŋ sane nɛɛ kɔɔ Nyɔŋmɔ Maŋtsɛyeli lɛ he. Yesu kɛɛ mɛi akɛ amɛsɔle ni Maŋtsɛyeli nɛɛ aba. Maŋtsɛyeli nɛɛ baaha shikpɔŋ lɛ atsɔ paradeiso ni yɔɔ fɛo.\nAni omii eshɛ ohe akɛ obale teemɔŋ sane nɛɛ?— Kaimɔ akɛ mɛi ni boɔ Yehowa toi lɛ pɛ baahi Paradeiso. Biblia lɛ gbaa wɔ hii kɛ yei babaoo ni bo Yehowa toi lɛ ahe sane. Ani obaasumɔ ni okase amɛhe nii?— Ha wɔkase amɛteŋ mɛi komɛi ahe sane ni wɔkwɛ bɔ ni wɔɔfee wɔtamɔ amɛ.\n1 Mose 1:26-28; 2:8, 9; 3:6, 23\nLala 37:11, 29\n^ kk. 3 Yɛ nikasemɔi ni yɔɔ wolo nɛɛ mli lɛ fɛɛ amli lɛ, obaana okadi ni ji, (—), yɛ sanebimɔi komɛi asɛɛ. Kɛ́ oshɛ okadi nɛɛ eko fɛɛ eko he lɛ, ehi akɛ omɛ fioo koni oha obi lɛ aha sane lɛ hetoo.\nMɛni hewɔ ŋmɛnɛ lɛ shikpɔŋ lɛ jeee paradeiso lɛ?\nMɛɛ teemɔŋ sane ni yɔɔ srɔto awie he yɛ Biblia lɛ mli?\nMɛni Yesu ha mɛi le yɛ teemɔŋ sane nɛɛ he?\nKɛ́ ootao ohi Paradeiso lɛ mɛni esa akɛ ofee?


ANI ole nɔ ni gbekɛ yoo fioo nɛɛ kɛɔ lɛ? Eegba Yehowa gbalɔ Elisha, kɛ naakpɛɛ nibii ni Yehowa yeɔ ebuaa lɛ ni efeɔ lɛ he sane eetsɔɔ awula lɛ. Awula lɛ leee Yehowa he nɔ ko ejaakɛ jeee Israelnyo ji lɛ. Agbɛnɛ, ha wɔkwɛ nɔ hewɔ ni gbekɛ yoo nɛɛ yɔɔ awula lɛ shia lɛ.\nMɛni wɔbaanyɛ wɔkase kɛjɛ enɛɛmɛi fɛɛ mli? Klɛŋklɛŋ lɛ, esa akɛ wɔfee tamɔ gbekɛ yoo fioo lɛ ni wɔgba Yehowa he sane. Ebaanyɛ efee nɔ kpakpa waa. Nɔ ni ji enyɔ lɛ, esaaa akɛ wɔwoɔ wɔhe nɔ tamɔ Naeman fee kɛje shishi lɛ, shi moŋ esa akɛ wɔbo Nyɔŋmɔ tsuji lɛ atoi. Ni nɔ ni ji etɛ lɛ, esaaa akɛ wɔmaleɔ tamɔ Gehazi fee lɛ. Ani wɔnyɛŋ wɔkase nibii babaoo kɛjɛ Biblia lɛ kanemɔ mli?\nmy sane 69


KANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Bengali Bislama Blɔfo Bulgaria Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatia Czech Dangme Denmark Drehu Dutch Efik Estonia Ewe Finland French Ga Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kamba Kannada Karen (S'gaw) Kazakh Kikaonde Kikongo Kikuyu Kimbundu Kinyarwanda Kirghiz Kirundi Kongo Korea Kwangali Latvia Lingala Lithuania Luganda Luo Luvale Macedonia Malagasy Malay Malayalam Marathi Maya Mixe (North Central) Mizo Mongolia Moore Myanmar Nahuatl (Northern Puebla) Nepali Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Poland Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tok Pisin Tonga Totonac Tshiluba Tsonga Turkey Tuvalu Twi Tzotzil Ukrain Umbundu Vietnam Wallis Wolaita Xhosa Yoruba Zapotec (Isthmus) Zulu\nNYƐSƐƐ nɛɛ, niiamlitaolɔ ko bi oblahii kɛ oblayei ni fa fe 800 ni jɛ jamɔi srɔtoi amli lɛ sane, ebi amɛ kɛji amɛheɔ amɛyeɔ akɛ Yesu hãa sɔlemɔi ahetoo. Amɛteŋ mɛi ni fa fe oha mlijaa 60 hã hetoo akɛ amɛheɔ amɛyeɔ akɛ Yesu hãa sɔlemɔi ahetoo. Shi amɛteŋ mɔ kome fo Yesu gbɛ́i lɛ mli, ni eŋma “Nyɔŋmɔ.”\nTe osusuɔ tɛŋŋ? Ani esa akɛ wɔsɔle wɔhã Yesu aloo Nyɔŋmɔ? * Kɛhã hetoo lɛ, klɛŋklɛŋ lɛ hã wɔsusu bɔ ni Yesu tsɔɔ ekaselɔi lɛ akɛ amɛsɔle lɛ he.\nNAMƆ YESU TSƆƆ WƆ AKƐ WƆSƆLE WƆHÃ?\nYesu tsɔɔ wɔ mɔ ni esa akɛ wɔsɔle wɔhã, ni efee he nɔkwɛmɔnɔ.\nSɔlemɔ ni Yesu sɔle ehã eŋwɛi Tsɛ lɛ ji nɔkwɛmɔnɔ kɛhã wɔ fɛɛ\nENITSƆƆMƆ: Be ni Yesu kaselɔi lɛ ateŋ mɔ kome bi lɛ akɛ, “Nuŋtsɔ, tsɔɔmɔ wɔ sɔlemɔ” lɛ, Yesu hã hetoo akɛ: “Kɛ́ nyɛmiisɔle lɛ, nyɛkɛa akɛ: Wɔtsɛ ni yɔɔ ŋwɛi.” (Luka 11:1, 2) Kɛfata he lɛ, yɛ Yesu Gɔŋ nɔ Shiɛmɔ ni ehe gbɛ́i waa lɛ mli lɛ, ewo etoibolɔi lɛ hewalɛ ni amɛsɔle. Ekɛɛ akɛ: ‘Nyɛsɔlea nyɛhãa nyɛtsɛ lɛ.’ Esaa ema nɔ mi kɛhã amɛ akɛ: “Nyɛtsɛ lɛ le nii ni hiaa nyɛ dani nyɛbiɔ lɛ.” (Mateo 6:6, 8) Yesu kɛɛ ekaselɔi lɛ yɛ gbi gbɛkɛ dani agbe lɛ lɛ nɔ akɛ: “Nɔ fɛɛ nɔ he fai ni nyɛaakpa tsɛ lɛ yɛ migbɛi anɔ lɛ, eeehã nyɛ.” (Yohane 16:23) Eyɛ faŋŋ akɛ Yesu tsɔɔ wɔ ni wɔsɔle wɔhã Yehowa Nyɔŋmɔ, mɔ ni ji e-Tsɛ kɛ wɔ hu wɔ-Tsɛ lɛ.—Yohane 20:17.\nENƆKWƐMƆNƆ: Taakɛ bɔ ni Yesu tsɔɔ mɛi krokomɛi ni amɛsɔle lɛ, lɛ diɛŋtsɛ hu esɔle nakai, esɔle akɛ: “Miijie oyi, Ataa, ŋwɛi kɛ shikpɔŋ Nuŋtsɔ.” (Luka 10:21) Yɛ be kroko mli lɛ, “Yesu hole ehiŋmɛii anɔ kɛtee ŋwɛi ni ekɛɛ: Ataa, miidao shi akɛ obo mi toi.” (Yohane 11:41) Ni be ni Yesu heɔ agbo lɛ, esɔle akɛ: “Ataa, odɛŋ mituɔ mimumɔ miwoɔ.” (Luka 23:46) Sɔlemɔ ni Yesu sɔle ehã eŋwɛi Tsɛ, ni ji “ŋwɛi kɛ shikpɔŋ nuŋtsɔ” lɛ, ji nɔkwɛmɔnɔ kɛhã wɔ fɛɛ. (Mateo 11:25; 26:41, 42; 1 Yohane 2:6) Ani nakai ji bɔ ni Yesu mra beaŋ kaselɔi lɛ nu famɔi ni ekɛhã lɛ shishi?\nNAMƆ MRA BEAŊ KASELƆI LƐ SƆLE AMƐHÃ?\nOtsii komɛi asɛɛ be ni Yesu ekwɔ kɛtee ŋwɛi lɛ, mɛi ni teɔ shi woɔ ekaselɔi lɛ wa amɛyi ni amɛwo amɛhe gbeyei. (Bɔfoi lɛ Asaji 4:18) Ekã shi faŋŋ akɛ, amɛsɔle kɛbi yelikɛbuamɔ—shi namɔ amɛsɔle amɛhã? “Amɛkɛ jwɛŋmɔ kome hole amɛgbeei anɔ amɛhã Nyɔŋmɔ” ni amɛsɔle koni ‘etsɔ etsulɔ krɔŋkrɔŋ Yesu lɛ gbɛ́i anɔ’ eya nɔ eye ebua amɛ. (Bɔfoi lɛ Asaji 4:24, 30) No hewɔ lɛ, Yesu sɛɛnyiɛlɔi lɛ kɛ gbɛtsɔɔmɔi ni ekɛhã yɛ sɔlemɔ he lɛ tsu nii. Amɛsɔle amɛhã Nyɔŋmɔ, jeee Yesu.\nAfii komɛi asɛɛ lɛ, bɔfo Paulo tsɔɔ bɔ ni ekɛ enanemɛi lɛ sɔle amɛhã lɛ mli. Be ni eŋmaa wolo eyahã enyɛmimɛi Kristofoi lɛ, ekɛɛ akɛ: “Wɔdaa Nyɔŋmɔ kɛ wɔ-Nuŋtsɔ Yesu Kristo tsɛ lɛ shi yɛ nyɛhewɔ daa nɛɛ yɛ wɔsɔlemɔi amli.” (Kolosebii 1:3) Paulo ŋma enanemɛi héyelilɔi lɛ hu ni ‘amɛda Nyɔŋmɔ kɛ tsɛ lɛ shi daa yɛ nii fiaa hewɔ yɛ wɔ-Nuŋtsɔ Yesu Kristo gbɛ́i amli.’ (Efesobii 5:20) Wiemɔi nɛɛ hãa wɔnaa akɛ Paulo wo mɛi krokomɛi hewalɛ ni amɛsɔle amɛhã ‘e-Nyɔŋmɔ kɛ etsɛ lɛ yɛ nii fiaa hewɔ’—shi kɛtsɔ Yesu gbɛ́i amli.—Kolosebii 3:17.\nTaakɛ mra beaŋ Kristofoi lɛ fee lɛ, wɔbaanyɛ wɔtsɔɔ akɛ wɔsumɔɔ Yesu kɛtsɔ ŋaawoo ni ekɛhã yɛ sɔlemɔ he lɛ ni wɔkɛbaatsu nii lɛ nɔ. (Yohane 14:15) Be ni wɔyaa nɔ wɔsɔleɔ wɔhãa wɔŋwɛi Tsɛ lɛ—ni wɔsɔleɔ wɔhãa lɛ pɛ lɛ,—wɔbaaná nɔmimaa akɛ Yehowa baabo wɔsɔlemɔi lɛ atoi taakɛ Lala 116:1, 2 lɛ tsɔɔ lɛ, jɛmɛ kɛɔ akɛ: ‘Miisumɔ Yehowa, ejaakɛ ebo migbee toi, gbiiabɔ ni mihiɛ kã nɛɛ, lɛ mabolɔ matsɛ.’ *\n^ kk. 3 Ŋmalɛi lɛ tsɔɔ akɛ Nyɔŋmɔ kɛ Yesu yeee egbɔ. Kɛhã enɛ he saji krokomɛi lɛ, kwɛmɔ wolo ni ji Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ yitso 4 lɛ.\n^ kk. 11 Kɛ́ Nyɔŋmɔ baakpɛlɛ wɔsɔlemɔi anɔ lɛ, esa akɛ wɔtswa wɔfai shi akɛ wɔbaahi shi yɛ etaomɔ nii lɛ anaa. Kɛhã enɛ he saji krokomɛi lɛ, kwɛmɔ wolo ni ji Mɛni Biblia lɛ Tsɔɔ Diɛŋtsɛ? lɛ yitso 17 lɛ.\nAni Amɛsɔle Amɛhã Yesu?\nBiblia lɛ wieɔ adesai anɔkwafoi komɛi ni kɛ Yesu wie be ni etee ŋwɛi lɛ ahe—ni bei komɛi lɛ amɛkɛ ŋwɛibɔfoi wieɔ. (Bɔfoi lɛ Asaji 9:4, 5, 10-16; 10:3, 4; Kpojiemɔ 10:8, 9; 22:20) Shi ani no mli lɛ mɛi nɛɛ miisɔle kɛmiihã ŋwɛi bɔɔnii nɛɛ? Dabi. Yɛ shihilɛi ni awie he nɛɛ fɛɛ amli lɛ, mɛi ni yɔɔ ŋwɛi lɛ ji mɛi ni je sanegbaa lɛ shishi. Hii kɛ yei anɔkwafoi lɛ sɔle amɛhã Nyɔŋmɔ pɛ.—Filipibii 4:6.\nKɛmaje Mɔ Ko Kɛmaje Mɔ Ko Ani Esa akɛ Wɔsɔle Wɔhã Yesu?


Agbála Israel Maŋtsɛyeli lɛ Mli | Biblia Mli Sane\nAgbála Maŋtsɛyeli lɛ Mli\nANI ole nɔ hewɔ ni nuu nɛɛ tserɛɔ etade lɛ mli lɛ? Yehowa kɛɛ lɛ ni efee nakai. Nuu nɛɛ ji Nyɔŋmɔ gbalɔ Ahia. Ani ole mɔ ni gbalɔ ji? Eji mɔ ni Nyɔŋmɔ tsɔɔ hiɛ ekɛɔ lɛ nɔ ni baaba wɔsɛɛ.\nYerobeam ji mɔ ni Ahia kɛ wieɔ yɛ biɛ lɛ. Yerobeam ji nuu ni Salomo kɛ etsumaa nitsumɔi lɛ ekomɛi wo edɛŋ koni ekwɛ nɔ. Beni Ahia kɛ Yerobeam kpe yɛ gbɛ nɔ yɛ biɛ lɛ, Ahia fee nɔ ko ni yɔɔ naakpɛɛ. Ejie ehe atade ni ewo lɛ ni etserɛ mli kukuji 12. Ni ekɛɛ Yerobeam akɛ: ‘Hemɔ emli kukuji 10 oha ohe.’ Ani ole nɔ hewɔ ni Ahia kɛ kukuji 10 ha Yerobeam lɛ?\nAhia tsɔɔ mli akɛ, Yehowa baahe maŋtsɛyeli lɛ kɛjɛ Salomo dɛŋ. Ekɛɛ akɛ Yehowa kɛ akutsei 10 baaha Yerobeam. Enɛ tsɔɔ akɛ akutsei enyɔ pɛ baashwɛ kɛha Salomo binuu Rehabeam ni eye amɛnɔ maŋtsɛ.\nBeni Salomo nu nɔ ni Ahia kɛɛ Yerobeam lɛ, emli fu waa diɛŋtsɛ. Ebɔ mɔdɛŋ ni egbe Yerobeam. Shi Yerobeam jo foi kɛtee Mizraim. Yɛ be fioo sɛɛ lɛ Salomo bagbo. Eye maŋtsɛ afii 40, shi amrɔ nɛɛ ebinuu Rehabeam ji mɔ ni yeɔ maŋtsɛ. Yerobeam nu he yɛ Mizraim tɔ̃ɔ akɛ Salomo egbo, no hewɔ lɛ eku esɛɛ eba Israel.\nJeee maŋtsɛ kpakpa ji Rehabeam. Eyitsoŋ wa yɛ gbɔmɛi lɛ anɔ fe bɔ ni etsɛ Salomo ji lɛ po. Yerobeam kɛ hii krokomɛi ni abuɔ amɛ lɛ tee Maŋtsɛ Rehabeam ŋɔɔ ni amɛyakɛɛ lɛ ni eyitsoŋ akawa yɛ gbɔmɛi lɛ anɔ babaoo. Shi Rehabeam booo amɛ toi. Yɛ anɔkwale mli lɛ, eyitsoŋ bawa moŋ fe tsutsu lɛ. No hewɔ lɛ gbɔmɛi lɛ wo Yerobeam maŋtsɛ yɛ akutsei 10 lɛ nɔ, shi akutsei enyɔ ni ji Benyamin kɛ Yuda akutsei lɛ ha Rehabeam ye amɛnɔ maŋtsɛ.\nYerobeam sumɔɔɔ ni ewebii lɛ yaa Yerusalem ni amɛyaja Yehowa yɛ esɔlemɔtsu lɛ mli. No hewɔ lɛ efee shika tsinabi amagai enyɔ ni eha akutsei 10 maŋtsɛyeli lɛ mli bii bɔi amɛ jamɔ. Etsɛɛɛ kɛkɛ ni shikpɔŋ lɛ nɔ bayi obɔ kɛ awuiyeli kɛ yiwalɛ.\nHaomɔ ba akutsei enyɔ maŋtsɛyeli lɛ hu mli. Yɛ nɔ ni shɛɛɛ afii enumɔ yɛ be mli ni Rehabeam baye maŋtsɛ lɛ sɛɛ lɛ, Mizraim maŋtsɛ lɛ ba koni ekɛ Yerusalem abawu ta. Eloo jwetrii babaoo kɛjɛ Yehowa sɔlemɔwe lɛ kɛtee. No hewɔ lɛ be fioo pɛ mli sɔlemɔtsu lɛ hi shi tamɔ bɔ ni ama lɛ lɛ nɔŋŋ.\n1 Maŋtsɛmɛi 11:26-43; 12:1-33; 14:21-31.\nKɛmaje Mɔ Ko Kɛmaje Mɔ Ko Agbála Maŋtsɛyeli lɛ Mli\nmy sane 65


Marko 3 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nAtsa nuu ko ní enine kome egbo (1-6)\nAsafoku babaoo ko yɛ ŋshɔ lɛ naa (7-12)\nBɔfoi 12 lɛ (13-19)\nMusu ni abɔɔ ashiɔ mumɔ krɔŋkrɔŋ lɛ (20-30)\nYesu nyɛ kɛ enyɛmimɛi hii (31-35)\n3 Esaa ebote kpeehe ko, ni nuu ko yɛ jɛmɛ ní enine kome egbo. 2 No hewɔ lɛ, amɛkwɛ lɛ gãa akɛ ebaatsa nuu lɛ yɛ Hejɔɔmɔ Gbi lɛ nɔ lo, bɔ ni afee ni amɛkɛ sane afɔ̃ enɔ. 3 Ekɛɛ nuu ní nine egbo lɛ akɛ: “Tee shi ni obadamɔ teŋ.” 4 No sɛɛ lɛ ekɛɛ amɛ akɛ: “Ani Hejɔɔmɔ Gbi lɛ nɔ lɛ, mla ŋmɛɔ gbɛ akɛ afeɔ nɔ kpakpa aloo ayeɔ mɔ ko awui, akɛ abaa wala* ko yi, aloo agbeɔ mɔ?” Shi amɛtswaaa amɛsɛŋ. 5 Be ni ekwɛ amɛ kɛkpe lɛ, emli fu, ni ewerɛ ho ehe waa yɛ amɛtsuiŋwalɛ lɛ hewɔ, ni ekɛɛ nuu lɛ akɛ: “Kpã onine mli.” Ni ekpã mli, ni enine lɛ hi ekoŋŋ. 6 Kɛkɛ ni Farisifoi lɛ je kpo, ni amrɔ lɛ, amɛkɛ Herode sɛɛfilɔi lɛ yabɔi eyi nɔ apamtoo koni amɛgbe lɛ. 7 Shi Yesu kɛ ekaselɔi lɛ shi kɛtee ŋshɔ lɛ naa, ni asafoku babaoo ko jɛ Galilea kɛ Yudea banyiɛ esɛɛ. 8 Asafoku babaoo ko po jɛ Yerusalem kɛ Idumea kɛ Yordan sɛɛ kɛ Tiro kɛ Sidon niiaŋ ba eŋɔɔ, be ni amɛnu nibii babaoo ni efeɔ lɛ. 9 Ni ekɛɛ ekaselɔi lɛ koni amɛtao lɛlɛ bibioo ko amɛma shi amɛhã lɛ koni asafoku lɛ akamia lɛ. 10 Akɛni etsa mɛi babaoo hewɔ lɛ, mɛi fɛɛ ni yeyeɔ helai ni naa wawai lɛ ké yuu kɛba eŋɔɔ koni amɛbatara ehe. 11 Mumɔi ni he tseee lɛ po, be fɛɛ be ni amɛbaana lɛ lɛ, amɛhoɔ amɛgbeɔ shi yɛ ehiɛ ni amɛbolɔɔ akɛ: “Bo ji Nyɔŋmɔ Bi lɛ.” 12 Shi bei pii lɛ, efãa amɛ kɛ hiɛdɔɔ akɛ amɛkahã mɛi le mɔ ni eji. 13 Ekwɔ kɛtee gɔŋ ko nɔ, ni etsɛ mɛi ni etaoɔ lɛ, ni amɛba eŋɔɔ. 14 Ni eto* mɛi nyɔŋma kɛ enyɔ kuu ko, mɛi ni etsɛ amɛ bɔfoi hu lɛ, mɛi ni baafata ehe ni ebaatsu amɛ hu koni amɛyashiɛ 15 ni ebaahã amɛ hegbɛ ni amɛkɛfãmɔ daimonioi lɛ. 16 Ni mɛi nyɔŋma kɛ enyɔ kuu lɛ ni eto* lɛ ji Simon, mɔ ni ewo lɛ gbɛ́i hu akɛ Petro lɛ, 17 Yakobo, Zebedeo binuu lɛ, kɛ Yohane, Yakobo nyɛmi nuu lɛ (ewo mɛi nɛɛ hu gbɛ́i akɛ Boanerges, ni eshishi ji “Nugbɔshiimɔ Bii”), 18 Andrea, Filipo, Bartolomeo, Mateo, Toma, Yakobo ni ji Alfeo binuu lɛ, Tadeo, Simon, hiɛdɔlɔ lɛ, 19 kɛ Yuda Iskariot, mɔ ni sɛɛ mli lɛ ejie lɛ ehã lɛ. Ni ebote shĩa ko mli, 20 ni asafoku lɛ babua amɛhe naa ekoŋŋ, ni no hewɔ lɛ, amɛnyɛɛɛ nii po amɛye. 21 Shi be ni ewekumɛi lɛ nu he lɛ, amɛtee lɛ mɔmɔ, ejaakɛ amɛkɛɛ akɛ: “Ejwɛŋmɔ tsuuu nii jogbaŋŋ.” 22 Agbɛnɛ hu, woloŋmalɔi lɛ ni kpeleke shi kɛjɛ Yerusalem amɛba lɛ miikɛɛ akɛ: “Eyɛ Beelzebul,* ni daimonioi lɛ anɔyelɔ lɛ hewalɛ ekɛfãmɔɔ daimonioi lɛ.” 23 No hewɔ lɛ, etsɛ amɛ kɛba eŋɔɔ, ni ekɛ nɔkwɛmɔnii* tsu nii kɛwie etsɔɔ amɛ akɛ: “Te Satan aaafee tɛŋŋ afã Satan lɛ? 24 Kɛ́ maŋtsɛyeli ko kɛ ehe shi mple lɛ, nakai maŋtsɛyeli lɛ nyɛŋ adamɔ shi; 25 ni kɛ́ shĩa ko kɛ ehe shi mple lɛ, nakai shĩa lɛ nyɛŋ adamɔ shi. 26 Agbɛnɛ hu, kɛ́ Satan ete shi ewo lɛ diɛŋtsɛ ehe ni ekɛ ehe miishi mple lɛ, enyɛŋ edamɔ shi, shi moŋ enaagbee miiba. 27 Anɔkwa, mɔ ko mɔ ko bɛ ni baanyɛ abote nuu hewalɔ ko shĩa ni eyaju enibii, akɛ ja efimɔ nuu hewalɔ lɛ dã. No dani ebaanyɛ eha eshĩa lɛ mli nibii lɛ. 28 Lɛɛlɛŋ, miikɛɛ nyɛ akɛ, abaaŋɔ nibii fɛɛ afa gbɔmɛi abii, ekɔɔɔ he eko eshai ni amɛbaafee, kɛ musubɔɔ wiemɔi ni amɛbaawie. 29 Shi mɔ fɛɛ mɔ ni bɔɔ musu eshiɔ mumɔ krɔŋkrɔŋ lɛ, enáŋ eshaifaa kɛmiiya naanɔ, shi moŋ esha fɔbuu kã enɔ kɛmiiya naanɔ.” 30 Ewie enɛ ejaakɛ amɛmiikɛɛ akɛ: “Eyɛ mumɔ ni he tseee.” 31 Ni enyɛ kɛ enyɛmimɛi hii lɛ ba, ni be ni amɛdamɔ agbó lɛ naa lɛ, amɛtsu mɔ ko koni eyatsɛ lɛ. 32 Ni eba lɛ akɛ, asafoku ko tara shi ni amɛbɔle ehe, ni amɛkɛɛ lɛ akɛ: “Naa! Onyɛ kɛ onyɛmimɛi hii lɛ yɛ agbó lɛ naa, ni amɛmiitao bo.” 33 Shi ehere nɔ ekɛɛ amɛ akɛ: “Namɛi ji minyɛ kɛ minyɛmimɛi hii?” 34 Kɛkɛ ni ekwɛ mɛi ni tara shi ni amɛbɔle ehe kɛkpe lɛ ni ekɛɛ akɛ: “Naa, minyɛ kɛ minyɛmimɛi hii nɛ! 35 Mɔ fɛɛ mɔ ni feɔ Nyɔŋmɔ suɔmɔnaa nii lɛ, lɛ ji minyɛmi nuu kɛ minyɛmi yoo kɛ minyɛ.”\n^ Aloo “ehala.”\n^ Eji gbɛ́i ni akɛtsɛɔ Satan.\n^ Aloo “abɛbuai.”


Mateo 11 | Baiblo ɔ Ngɛ Intanɛti ɔ Nɔ | New World Translation\nYohane Nɔ Baptisilɔ ɔ yi jemi (1-15)\nA kã yi nɔhi nɛ a he we munyu ɔ a hɛ mi (16-24)\nYesu je e Tsɛ ɔ yi kaa e dloo he si bali (25-27)\nYesu kuɛpã tso ɔ haa nɔ he jɔmi (28-30)\n11 Benɛ Yesu kɛ blɔ tsɔɔmi nɛ ɔmɛ ha e kaseli 12 ɔmɛ ta a, e je lejɛ ɔ kɛ ho konɛ e ya tsɔɔ ní nɛ e fiɛɛ ngɛ a ma amɛ a mi. 2 Se benɛ Yohane ngɛ tsu ɔ mi ɔ, e nu Kristo ɔ ní tsumi ɔmɛ a he, nɛ e tsɔ e kaseli ɔmɛ 3 konɛ a ya bi lɛ ke: “Anɛ mo ji Nɔ Nɛ E Ma a lo, aloo e sa nɛ waa hyɛ nɔ kpa blɔ?” 4 Yesu ha mɛ heto ke: “Nyɛɛ ya nɛ nyɛ ya de Yohane níhi nɛ nyɛ ngɛ nue kɛ níhi nɛ nyɛ ngɛ nae ɔ: 5 Amlɔ nɛ ɔ, hɛ yuyuili ngɛ nɔ́ hyɛe, nɛ glɔtsɛmɛ ngɛ nyɛɛe, kpititsɛmɛ a he ngɛ tsɔe, nɛ nihi nɛ a nui nɔ́ ngɛ nɔ́ nue, a ngɛ gbogboehi a si tlee, nɛ a ngɛ sane kpakpa a fiɛɛe kɛ ngɛ ohiatsɛmɛ hae. 6 Nɔ nɛ ye he sane tɔ̃tɔ̃ we e nane ɔ ngɛ bua jɔmi.” 7 Benɛ Yohane kaseli ɔmɛ pue nɔ kɛ yaa a, Yesu bɔni Yohane he munyu tumi. E de asafo kuu ɔmɛ ke: “Mɛni nɛ nyɛ je kpo kɛ ya nga a nɔ konɛ nyɛ ya hyɛ ɔ? Go nɛ kɔɔhiɔ ngɛ lɛ mimiɛɛe lo? 8 Lɛɛ mɛni nɛ nyɛ je kpo kɛ ya konɛ nyɛ ya hyɛ ɔ? Nyumu ko nɛ e wo tade bɔdɔɔ* lo? Hyɛ, nihi nɛ a woɔ tade bɔdɔɔ ɔ, matsɛmɛ a wehi a mi nɛ a ngɛ. 9 Ke jã a, lɛɛ mɛni he je mɔ nɛ nyɛ je kpo ɔ? Anɛ konɛ nyɛ ya na gbalɔ ko lo? Ee, i ngɛ nyɛ dee ke, e pe gbalɔ kulaa. 10 Nɔmlɔ nɛ ɔ he nɛ a ngma ngɛ ke: ‘Hyɛ! i ngɛ ye tsɔlɔ ɔ tsɔe kɛ sɛ o hlami,* e ma dla o blɔ ɔ ngɔ to mo!’ ɔ nɛ. 11 Ngɛ anɔkuale mi ɔ, i ngɛ nyɛ dee ke, ngɛ nihi nɛ yihi fɔ mɛ a kpɛti ɔ, nɔ ko ti si hyɛ nɛ e pe Yohane Nɔ Baptisilɔ ɔ, se nɔ nyafii ngɛ hiɔwe Matsɛ Yemi ɔ mi ɔ pe lɛ. 12 Kɛ je Yohane Nɔ Baptisilɔ ɔ nɔ kɛ ba si amlɔ nɛ ɔ, hiɔwe Matsɛ Yemi ɔ ji oti nɛ nihi ngɛ mɔde bɔe wawɛɛ kaa a maa su he, nɛ nihi nɛ a ngɛ mɔde bɔe wawɛɛ ɔ, a nine ngɛ nɔ sue. 13 Gbali ɔmɛ kɛ Mlaa a tsuo gba kɛ ba su Yohane nɔ; 14 nɛ ke nyɛ suɔ kaa nyɛ maa kplɛɛ nɔ ɔ, lɛ ji ‘Eliya nɛ e maa ba a nɛ.’ 15 Ha nɔ nɛ e ngɛ tue ɔ nɛ e bu tue. 16 “Mɛnɔmɛ a he ma ngɔ yi nɔ nɛ ɔ kɛ to? A ngɛ kaa jokuɛwi nɛ a hii si ngɛ jua nɔ nɛ a tsɛ a huɛmɛ nɛ a kɛ mɛ fiɛɔ ɔ, 17 nɛ a ngɛ mɛ dee ke: ‘Wa kpa bɛ ha nyɛ, se nyɛ dui; wa wo ya, se nyɛ fo we.’ 18 Jã kɛ̃ nɛ benɛ Yohane ba a, e yi ní, nɛ e nui ní, se nyɛ de ke, ‘Daimonio ngɛ e mi.’ 19 Nɔmlɔ Bi ɔ lɛɛ nɛ e ba a, e yeɔ ní, nɛ e nuɔ ní, se nihi deɔ ke, ‘Hyɛ! Nyumu jiklɔɔtsɛ kɛ wai nulɔ, tó tsuli kɛ yayami peeli a huɛ.’ Se ngɛ enɛ ɔ tsuo se ɔ, níhi nɛ juɛmi tsuɔ ɔ, lɔ ɔ nɛ a kɛ buɔ lɛ dalɔ.”* 20 Kɛkɛ nɛ e tu munyu kɛ si mahi nɛ e tsu he wami ní tsumihi babauu ngɛ a mi ɔ, ejakaa a tsakee we a tsui. E de ke: 21 “Korazin, musu tloo mo! Betsaida, musu tloo mo! kaa a tsu nyakpɛ níhi nɛ a tsu ngɛ nyɛ mi ɔ ngɛ Tiro kɛ Sidon ɔ, jinɛ a ko ha kpekpe nɛ a ko hi si ngɛ la zu mi momoomo kɛ ko tsɔɔ kaa a tsake a tsui. 22 Se i ngɛ nyɛ dee ke e maa pee gbɔjɔɔ kɛ ha Tiro kɛ Sidon ngɛ Kojomi Ligbi ɔ nɔ pe nyɛ. 23 Nɛ mo Kapenaum, anɛ a ma wo o nɔ gojoo kɛ ya hiɔwe lo? Gbeje* nɛ o maa ya; ejakaa kaa a tsu he wami ní tsumihi nɛ a tsu ngɛ o mi ɔ ngɛ Sodom ɔ, jinɛ e ko hi si kɛ ba si mwɔnɛ ɔ ligbi nɛ ɔ. 24 Se i ngɛ mo dee ke, e maa pee gbɔjɔɔ kɛ ha Sodom zugba a ngɛ Kojomi Ligbi ɔ nɔ pe mo.” 25 Jamɛ a be ɔ mi ɔ, Yesu de ke: “Tsaatsɛ, hiɔwe kɛ zugba Nyɔmtsɛ, i ngɛ o yi jee ngɛ ma hɛ mi, ejakaa o ngɔ ní nɛ ɔmɛ kɛ laa juɛmitsɛmɛ kɛ ní leli, nɛ o je kpo ngɔ tsɔɔ jokuɛ tsɔwi. 26 Ee, Oo Tsaatsɛ, ngɛ anɔkuale mi ɔ, jã ji bɔ nɛ o suɔ. 27 Ye Tsɛ ɔ tu níhi tsuo kɛ wo ye dɛ mi, nɛ nɔ ko be nɛ e le Bi ɔ saminya, kaa ja Tsɛ ɔ; nɛ jã kɛ̃ nɛ nɔ ko be nɛ e le Tsɛ ɔ saminya, kaa ja Bi ɔ kɛ nɔ fɛɛ nɔ nɛ Bi ɔ suɔ kaa e ma ha nɛ e le Tsɛ ɔ pɛ. 28 Nyɛɛ ba ye ngɔ, nyɛ nihi tsuo nɛ nyɛ tloo tlomi nɛ e ngɛ nyɛ gbee ɔ, nɛ ma ha nɛ nyɛ he mi maa jɔ nyɛ. 29 Nyɛɛ ngɔ ye kuɛpã tso ɔ kɛ fɔ nyɛ nɔ nɛ nyɛɛ kase mi, ejakaa ye he jɔ, nɛ i baa ye he si kɛ jeɔ ye tsui mi, nɛ nyɛ he mi maa jɔ nyɛ.* 30 Ejakaa ye kuɛpã tso ɔ tloomi wɛ,* nɛ ye tlomi ɔ hu jiɔ we.”\n^ Aloo “tade saminyayoo.”\n^ Hela, “nyɛɛ o hɛ mi.”\n^ Aloo “woɔ lɛ nguɔ.”\n^ Aloo “nyɛ susumahi a he maa jɔ mɛ.”\n^ Aloo “tloomi yi.”


Atuatsemɔ Ba Yɛ Mumɔi Aje Lɛŋ, Loo Ŋwɛi\nKANEMƆ YƐ Abbey Afrikaans Amerika Mumuii Awiemɔ Amharic Argentina Mumuii Awiemɔ Armenia Attié Baoule Blɔfo Bété Cebuano Chichewa Chitonga Chitonga (Malawi) Chopi Chuabo Cibemba Costa Rica Mumuii Awiemɔ Croatia Drehu Dutch Ecuador Mumuii Awiemɔ Efik Estonia Fiji Finland French Ga Germany Gitonga Greenland Guatemala Mumuii Awiemɔ Hela Hiligaynon Hmong (White) Hungary Iceland Iloko Indonesia Isoko Italia Japan Japan Mumuii Awiemɔ Kikaonde Kiluba Kinyarwanda Korea Kurdish Kurmanji (Caucasus) Kwangali Kwanyama Laos Lingala Luganda Lunda Luo Luvale Macedonia Mahoria (Roman) Malagasy Malay Mapudungun Maya Mexico Mumuii Awiemɔ Miskito Navajo Ndebele (Zimbabwe) Niue Norway Nzema Oromo Panaman Mumuii Awiemɔ Persia Poland Portugal Quechua (Bolivia) Rarotongan Russia Russia Mumuii Awiemɔ Saramacca Senoufo (Cebaara) Serbia (Roma) Serbian (Cyrillic) Setswana Shona Sidama Spania Swahili Sweden Tagalog Tahiti Tajiki Tetun Dili Thailand Tigrinya Tiv Tonga Tsonga Tuvalu Twi Urhobo Uruund Uzbek Venda Wayuunaiki Wolaita Xhosa Yacouba Yoruba Zulu\nBeni Satan kɛ Hawa wie kɛtsɔ onufu nɔ lɛ, Hawa fata ehe ni akɛtse atua ashi Nyɔŋmɔ\nMumɔŋ gbɔmɛi ni Yehowa bɔ lɛ fɛɛ hi jogbaŋŋ. Kɛkɛ ni ŋwɛibɔfo kome tsɔ bɔfo fɔŋ. Lɛ ji Satan Abonsam. Satan miisumɔ ni gbɔmɛi ni yɔɔ shikpɔŋ nɔ lɛ aja lɛ moŋ fe ni amɛaaja Yehowa. Nɔ ni ba nɛ:\nTsei babaoo yɛ Eden trom lɛ mli ni woɔ yibii ni ŋɔɔ waa diɛŋtsɛ. Yehowa kɛɛ Adam kɛ eŋa, Hawa akɛ, amɛbaanyɛ amɛye eko fɛɛ eko bɔ ni amɛsumɔɔ. Shi tso kome ko yɛ mli ni Nyɔŋmɔ kɛɛ amɛ akɛ amɛkaye enɔ yibii lɛ eko. Ekɛɛ amɛ akɛ kɛji amɛye enɔ yibii lɛ eko lɛ, gboimɔ amɛaagboi.—1 Mose 2:9, 16, 17.\nGbi ko lɛ Hawa kometoo pɛ yɛ he ko kɛkɛ ni onufu ko kɛ lɛ bawie. Yɛ anɔkwale mli lɛ, jeee onufu lɛ diɛŋtsɛ wie lɛ; Satan Abonsam ji mɔ ni ha efee tamɔ nɔ ni onufu lɛ miiwie lɛ. Satan kɛɛ Hawa akɛ kɛji eye tso ni agu amɛ yeli lɛ yibii lɛ, ebaale nii waa tamɔ Nyɔŋmɔ. Ekɛɛ yoo lɛ hu akɛ egboŋ kɔkɔɔkɔ. Nɛkɛ wiemɔi enyɔ nɛɛ fɛɛ ji amale. Shi yɛ fɛɛ sɛɛ lɛ, Hawa he Satan eye ni eye tso lɛ yibii lɛ. Yɛ sɛɛ mli lɛ, eha Adam hu eko, ni lɛ hu eye.—1 Mose 3:1-6.\nWɔkaseɔ kɛjɛɔ nɛkɛ anɔkwa sane nɛɛ mli akɛ Satan ji atuatselɔ kɛ amalelɔ. Ekɛɛ Hawa akɛ kɛji etse Nyɔŋmɔ hiɛ atua lɛ, egboŋ kɔkɔɔkɔ. Amale ni. Shi egbo kɛ̃ ni Adam hu gbo nakai nɔŋŋ. Shi Satan gbooo yɛ nakai beaŋ, eyɛ mli akɛ yɛ naagbee lɛ ebaagbo moŋ ejaakɛ efee esha. Shi kɛlɛ, amrɔ nɛɛ ehiɛ ka ni eeya nɔ eelaka gbɔmɛi adesai lolo. Eka he eji amalelɔ lolo, ni ebɔɔ mɔdɛŋ ni elaka gbɔmɛi ni amɛku Nyɔŋmɔ mlai lɛ amli.—Yohane 8:44.\nŊwɛibɔfoi Krokomɛi Tse Atua\nYɛ sɛɛ mli lɛ, ŋwɛibɔfoi krokomɛi tsɔmɔ bɔfoi fɔji. Nɛkɛ ŋwɛibɔfoi nɛɛ na yei ni he yɔɔ fɛo yɛ shikpɔŋ lɛ nɔ ni amɛyasumɔ ni amɛkɛ amɛ ana bɔlɛ. No hewɔ lɛ amɛba shikpɔŋ lɛ nɔ ni amɛkɔlɔ hii ni ji gbɔmɛi adesai agbɔmɔtsei amɛha amɛhe. Kɛkɛ ni amɛkɛ yei lɛ hi shi akɛ amɛŋamɛi. Enɛ teɔ shi woɔ Nyɔŋmɔ yiŋtoo.—1 Mose 6:1, 2; Yuda 6.\nŊwɛibɔfoi fɔji ba shikpɔŋ lɛ nɔ ni amɛkɛ yei babɔ ajwamaŋ\nEkɛ naagbai babaoo hu ba gbɔmɛi adesai anɔ. Nɛkɛ ŋwɛibɔfoi nɛɛ aŋamɛi lɛ fɔ bii, shi amɛyɛ sɔrɔto yɛ gbekɛbii krokomɛi lɛ ahe. Amɛdara ni amɛtsɔmɔ obalaŋi ni dara agboi ni feɔ basabasa ni amɛyitseiaŋ wala. Yɛ naagbee lɛ shikpɔŋ lɛ nɔ fɛɛ bayi obɔ kɛ yiwalɛ aahu akɛ Yehowa kpɛ eyiŋ akɛ ebaakpata gbɔmɛi fɔji lɛ ahiɛ kɛ nu afua kpeteŋkpele ko. Gbɔmɛi adesai pɛ ni je Nu Afua lɛ mli ji Noa jalɔ lɛ kɛ eweku lɛ.—1 Mose 6:4, 11; 7:23.\nShi kɛlɛ, nakai ŋwɛibɔfoi fɔji lɛ ku amɛsɛɛ kɛtee mumɔi ashihilɛ he lɛ; amɛgboiii. Shi agbala amɛtoi. Aŋmɛɛɛ amɛ gbɛ ni amɛbafata Nyɔŋmɔ weku ni ji ŋwɛibɔfoi jalɔi lɛ ahe dɔŋŋ. Kɛfata he lɛ, Yehowa eŋmɛɛɛ amɛ gbɛ dɔŋŋ ni amɛkɔlɔ gbɔmɛi adesai agbɔmɔtsei. Ni yɛ naagbee lɛ amɛbaagboi yɛ kojomɔ kpeteŋkpele lɛ mli.—2 Petro 2:4; Yuda 6.\nAshɛ Satan Afɔ Kɛjɛ Ŋwɛi\nAshɛrɛ Satan kɛ ebɔfoi fɔji lɛ ashwie kɛjɛ ŋwɛi\nYɛ wɔ afii oha nɛɛ shishijee mli gbɛ lɛ, ta ko te shi yɛ ŋwɛi. Biblia mli wolo ni ji Kpojiemɔ lɛ tsɔɔ nɔ ni ba lɛ mli akɛ: “Ni ta te shi yɛ ŋwɛi: Mikael [Yesu Kristo ni atee lɛ shi lɛ] kɛ ebɔfoi [kpakpai] lɛ fa drako lɛ [Satan] nɔ ta. Ni drako lɛ kɛ ebɔfoi [fɔji] lɛ fata ehe kɛwu, ni amɛnyɛɛɛ, ni asaŋ amɛnaaa gbɛ dɔŋŋ yɛ ŋwɛi. Ni ashɛ drako kpeteŋkpele lɛ afɔ, mɔ ni ji blema onufu lɛ ni atsɛɔ lɛ diabolo, (naafolɔlɔ loo Abonsam) lɛ kɛ Satan, (henyɛlɔ) lɛ ni shishiuɔ jeŋ muu lɛ fɛɛ lɛ, ashɛ lɛ afɔ shikpɔŋ lɛ nɔ, ni ashɛrɛ ebɔfoi [fɔji] lɛ hu ashwie afata ehe.”\nMɛni jɛ mli ba? Sane lɛ yaa nɔ akɛ: “No hewɔ lɛ nyɛ ŋwɛii kɛ nyɛ mɛi ni nyɛyɔɔ jɛi nyɛnaa tsuijurɔ!” Ŋwɛibɔfoi kpakpai lɛ baanyɛ ana miishɛɛ ejaakɛ Satan kɛ bɔfoi fɔji, loo mumɔi lɛ bɛ ŋwɛi dɔŋŋ. Shi gbɔmɛi ni yɔɔ shikpɔŋ nɔ lɛ hu? Biblia lɛ kɛɔ akɛ: “Kpoo ha mɛi ni yɔɔ shikpɔŋ lɛ nɔ kɛ ŋshɔ hiɛ lɛ! Ejaakɛ Abonsam lɛ ekpeleke shi kɛba nyɛŋɔɔ, egri naakpa, ni ele akɛ be fioo kɛkɛ eyɔɔ.”—Kpojiemɔ 12:7-9, 12.\nHɛɛ, Satan kɛ ehefatalɔi fɔji lɛ elaka gbɔmɛi ni amɛkɛ amanehulu shihilɛ kpele eba shikpɔŋ lɛ nɔ. Atsɛɔ nɛkɛ ŋwɛibɔfoi fɔji nɛɛ akɛ daimonioi. Amɛji Nyɔŋmɔ henyɛlɔi. Mumɔi fɔji ji amɛ fɛɛ.


Yehowa Shɛjeɔ Wɔmii Yɛ Wɔjaramɔ Shihilɛi Fɛɛ Mli | Nikasemɔ\nBuu-Mɔɔ—Nikasemɔ Nɔ | June 2017\nKANEMƆ YƐ Afrikaans Albania Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumuii Awiemɔ Croatia Cuban Sign Language Czech Czech Mumuii Awiemɔ Dangme Denmark Digor Douala Dutch Ecuador Mumuii Awiemɔ Edo Efik Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Gujarat Gun Haitian Creole Hausa Hebri Hela Hela Mumuii Awiemɔ Hiligaynon Hindi Hiri Motu Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kannada Kenya Mumuii Awiemɔ Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malawi Mumuii Awiemɔ Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Poland Poland Mumuii Awiemɔ Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Venda Venezuela Mumuii Awiemɔ Vietnam Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\nYehowa Shɛjeɔ Wɔmii Yɛ Wɔjaramɔ Shihilɛi Fɛɛ Mli\n“Miishɛjemɔ fɛɛ Nyɔŋmɔ lɛ . . . shɛjeɔ wɔmii yɛ wɔjaramɔ shihilɛi fɛɛ mli.”—2 KOR. 1:3, 4.\nLALAI: 38, 56\nMɛni hewɔ esaaa akɛ efeɔ wɔ naakpɛɛ akɛ wɔkɛ shihilɛi ni jaraa baakpe yɛ wɔgbalashihilɛ kɛ wɔweku lɛ mli?\nMɛɛ gbɛ nɔ sɔlemɔ shɛje Nyɔŋmɔ tsuji komɛi ni hi shi yɛ blema lɛ amii?\nMɛni obaanyɛ ofee kɛshɛje mɛi krokomɛi amii?\n1, 2. Mɛɛ gbɛ nɔ Yehowa shɛjeɔ wɔmii kɛ́ wɔyaje jaramɔ shihilɛi amli? Mɛɛ shi ewo wɔ yɛ e-Wiemɔ lɛ mli?\nNYƐMI NUU oblanyo ko ni eji oshijafo lɛ, yana asafoŋ onukpa ko ni atsɛɔ lɛ Stephen, ni hiɛ efã ni ebote gbalashihilɛ mli lɛ koni ekɛ lɛ asusu sane ko he. No mli lɛ, oblanyo lɛ miisusu sane ni aŋma yɛ 1 Korintobii 7:28 lɛ he. Jɛmɛ kɛɔ akɛ: “Mɛi ni boteɔ gbalashihilɛ mli lɛ, amɛbaana amanehulu yɛ amɛheloo mli.” Ebi Stephen akɛ, “Mɛni ji ‘amanehulu’ ni atsĩ tã yɛ ŋmalɛ nɛɛ mli lɛ, ni kɛ́ mibote gbalashihilɛ mli lɛ, te mafee tɛŋŋ makpee naa?” Dani Stephen baahã lɛ hetoo lɛ, ekɛɛ lɛ ni esusu sane kroko ni bɔfo Paulo ŋma lɛ he. Paulo kɛɛ Yehowa ji “miishɛjemɔ fɛɛ Nyɔŋmɔ . . . mɔ ni shɛjeɔ wɔmii yɛ wɔjaramɔ shihilɛi [aloo “wɔmanehului” sh. niŋ.] fɛɛ mli.”—2 Kor. 1:3, 4.\n2 Wɔle akɛ wɔ-Tsɛ Yehowa sumɔɔ wɔsane waa, ni eshɛjeɔ wɔmii kɛ́ wɔyaje jaramɔ shihilɛi amli. Ekolɛ okaiɔ be ko ni Nyɔŋmɔ ye ebua bo ni etsɔɔ bo gbɛ kɛtsɔ e-Wiemɔ lɛ nɔ. Wɔle akɛ, Yehowa miisumɔ ni ahi ahã wɔ, tamɔ bɔ ni eshwe ehã etsuji ni hi shi yɛ blema lɛ.—Kanemɔ Yeremia 29:11, 12.\n3. Mɛɛ sanebimɔi wɔbaahã hetoo yɛ nikasemɔ nɛɛ mli?\n3 Bei pii lɛ, kɛ́ wɔle he ni naagba ko jɛ lɛ, wɔnyɛɔ wɔkpeɔ naa jogbaŋŋ fe kɛ́ wɔleee he ni ejɛ. Nakai nɔŋŋ eji yɛ gbalashihilɛ kɛ weku shihilɛ mli amanehului lɛ ahe. No hewɔ lɛ, mɛni ji nibii komɛi ni kɛ ‘heloo mli amanehulu’ ni Paulo wie he lɛ baa? Mɛɛ gbɛ nɔ mɛi komɛi ni awie amɛhe yɛ Biblia lɛ mli, kɛ mɛi komɛi ni yɔɔ wɔbei nɛɛ amli lɛ anɔkwɛmɔnɔ baanyɛ aye abua wɔ ni wɔna he ni wɔbaaná miishɛjemɔ yɛ kɛ́ wɔkɛ naagbai kpe? Sanebimɔi nɛɛ ahetoo baaye abua wɔ ni wɔnyɛ wɔkpee jaramɔ shihilɛi anaa.\nGBALASHIHILƐ MLI NAAGBAI\n4, 5. Mɛɛ amanehului ekolɛ gbalashihilɛ mli bii baaná?\n4 Be ni Nyɔŋmɔ bɔ klɛŋklɛŋ yoo lɛ ni ekɛ lɛ bahã nuu lɛ akɛ eŋa lɛ, ewie akɛ: “Nuu aaashi etsɛ kɛ enyɛ, ni eeekpɛtɛ eŋa he, ni amɛaatsɔ heloo kome.” (1 Mose 2:24) Shi akɛni ŋmɛnɛ lɛ, adesai yeee emuu hewɔ lɛ, kɛ́ mɛi bote gbalashihilɛ mli lɛ, naagbai baanyɛ aba amɛ kɛ amɛwekumɛi ateŋ. (Rom. 3:23) Akɛ nɔkwɛmɔnɔ lɛ, ekolɛ dani yoo ko baabote gbalashihilɛ mli lɛ, eyɛ efɔlɔi ashishi. Shi Nyɔŋmɔ Wiemɔ lɛ kɛɔ akɛ, kɛ́ ená ebote gbalashihilɛ mli pɛ, eyaje ewu lɛ yitsoyeli shishi. (1 Kor. 11:3) Kɛ̃lɛ, bei komɛi lɛ, kɛ́ mɛi bote gbalashihilɛ mli ehee lɛ, ewa kɛhã nuu lɛ akɛ ebaatsɔɔ eŋa lɛ nɔ ni efee, ni ewa kɛhã ŋa lɛ hu akɛ ebaabo ewu lɛ toi moŋ fe efɔlɔi. Kɛfata he lɛ, kɛ́ mɛi bote gbalashihilɛ mli ehee lɛ, naagbai baa amɛ kɛ amɛshaahiimɛi kɛ amɛshaayeimɛi ateŋ, ni enɛ baanyɛ afee amanehulu kɛhã amɛ.\n5 Bei pii lɛ, kɛ́ nuu ko kɛ eŋa ná amɛle akɛ yoo lɛ hiɛ hɔ lɛ, amɛnáa miishɛɛ waa. Shi yɛ nakai beiaŋ nɔŋŋ lɛ, amɛfeɔ yeyeeye. Ekolɛ amɛbaabi amɛhe akɛ, ‘Ani nibii baaya lɛ jogbaŋŋ yɛ hɔhiɛmɔ lɛ mli? Ani gbekɛ lɛ baaná gbɔmɔtsoŋ hewalɛ kpakpa? Ani wɔbaaná shika kɛkwɛ lɛ?’ Kɛ́ yoo lɛ ná efɔ lɛ, ehe baahia ni nuu lɛ kɛ yoo lɛ fɛɛ afee tsakemɔi yɛ amɛshihilɛ mli. Ekolɛ, gbekɛ lɛ kwɛmɔ lɛ baahe yoo lɛ be kɛ ejwɛŋmɔ waa, ni enáŋ dekã pii ehãŋ ewu lɛ tamɔ be ko ni eho. Agbɛnɛ hu, nuu lɛ sɔ̃i baafa, ejaakɛ bianɛ lɛ, jeee eŋa lɛ pɛ esa akɛ ekwɛ, shi moŋ esa akɛ ekwɛ gbekɛ lɛ, ni ji mɔ hee ni eba weku lɛ mli lɛ hu ni etsu ehiamɔ nii ahe nii ehã lɛ.\n6-8. Kɛ́ gbalashihilɛ mli bii miitao bi waa shi amɛnáaa lɛ, mɛɛ gbɛ nɔ ebaanyɛ ehao amɛ?\n6 Bii afɔmɔ hiɛ ehe naagbai. Kɛ̃lɛ, kɛ́ yoo ko bote gbalashihilɛ mli ni ekwɛ aahu shi bi baaa lɛ, no hu baanyɛ afee naagba kɛhã lɛ; ebaanyɛ etsɔ ‘heloo mli amanehulu’ kɛhã ekɛ ewu lɛ fɛɛ. (Abɛi 13:12) Yɛ blema lɛ, kɛ́ mɔ ko bote gbalashihilɛ mli shi efɔɔɔ lɛ, abuɔ lɛ akɛ eyɛ hiɛgbele waa. Enɛ hewɔ Yakob ŋa Rahel hao waa be ni ena akɛ enyɛmi yoo lɛ efɔ bii pii, shi lɛ lɛ, enyɛɛɛ efɔ lɛ. (1 Mose 30:1, 2) Bei pii lɛ, mɛi biɔ maŋsɛɛ sɔɔlɔi ni miisɔmɔ yɛ hei ni abuɔ bii babaoo afɔmɔ akɛ ehe miihia waa lɛ nɔ hewɔ ni amɛbɛ bii. Nyɛmimɛi lɛ jɛɔ hiɛshikamɔ mli amɛgbalaa nibii amli amɛtsɔɔ amɛ, shi ekɔɔɔ he eko bɔ ni amɛbaagbala mli amɛhã lɛ, mɛi lɛ kɛɔ amɛ akɛ, “Nyɛkashea gbeyei, wɔbaasɔle wɔhã nyɛ!”\n7 Susumɔ nyɛmi yoo ko ni jɛ England lɛ hu niiashikpamɔ lɛ he okwɛ. Nyɛmi yoo nɛɛ shwe waa akɛ efɔ, shi bi lɛ eko baaa aahu ni efo fɔmɔ. Sane lɛ gba enaa waa diɛŋtsɛ, ejaakɛ ena faŋŋ akɛ, ja jeŋ hee lɛ mli dani ebaaná lɛ diɛŋtsɛ ebi. Ekɛ ewu lɛ kpɛ amɛyiŋ akɛ amɛbaayaŋɔ bi. Fɛɛ sɛɛ lɛ, eye awerɛho kɛyashi be ko. Ewie akɛ: “Mile akɛ kɛ́ miyaŋɔ bi lɛ, etamɔɔɔ ni mi diɛŋtsɛ mafɔ.”\n8 Biblia lɛ wie yɛ Kristofoi yei ahe akɛ, ‘abaatsɔ biiafɔmɔ nɔ abaa amɛyi shweshweeshwe.’ (1 Tim. 2:15) Ani enɛ tsɔɔ akɛ kɛ́ nyɛmi yoo ko fɔ lɛ, no baahã ená naanɔ wala? Dabi. Nɔ moŋ ni etsɔɔ ji akɛ, akɛni bii akwɛmɔ kɛ shĩa nitsumɔ heɔ mɔ be waa hewɔ lɛ, kɛ́ nyɛmi yoo ko yɛ bii lɛ, ebuɔ ehe, ejaakɛ ehãaa ená dekã ni ekɛye mɛi ahe osheku loo ekɛ enaa awo amɛsaji amli. (1 Tim. 5:13) Shi no hu etsɔɔɔ akɛ enáŋ naagbai yɛ egbala lɛ kɛ eweku lɛ mli.\nMɛni baanyɛ aye abua bo kɛ́ osuɔlɔ ko gbo? (Kwɛmɔ kuku 9, 12)\n9. Mɛni hewɔ eyɔɔ dɔlɛ waa akɛ mɔ ko hefatalɔ baagbo ashi lɛ lɛ?\n9 Gbalashihilɛ mli amanehulu kome ko ni bei pii lɛ mɛi ajwɛŋmɔ eyaaa nɔ ji, hefatalɔ gbele. Nyɛmimɛi pii kɛ shihilɛ ni jaraa nɛɛ ekpe. Yɛ amɛteŋ mɛi komɛi agbɛfaŋ lɛ, amɛhefatalɔi lɛ agbele lɛ ti amɛ shi trukaa. Kristofoi heɔ shi ni Yesu wo akɛ abaatee gbohii ashi lɛ amɛyeɔ kɛ amɛtsui fɛɛ. (Yoh. 5:28, 29) Mɛɛ gbɛ nɔ enɛ yeɔ ebuaa amɛ kɛ́ amɛhefatalɔi gboi? Eshɛjeɔ amɛmii waa. Gbohiiashitee he hiɛnɔkamɔ lɛ ji gbɛ kome ni wɔ-Tsɛ ni yɔɔ suɔmɔ lɛ tsɔɔ nɔ ekɛ e-Wiemɔ lɛ shɛjeɔ wɔmii yɛ wɔmanehului amli. Agbɛnɛ lɛ, nyɛhãa wɔsusua bɔ ni Nyɔŋmɔ tsuji komɛi fee amɛná miishɛjemɔ ni ekɛhãa lɛ he sɛɛ, kɛ bɔ ni enɛ ye ebua amɛ ehã.\nNIBII KOMƐI NI BAANYƐ ASHƐJE WƆMII YƐ JARAMƆ SHIHILƐI AMLI\n10. Mɛni shɛje Hana mii yɛ shihilɛ ni jaraa ni ekɛkpe lɛ mli? (Kwɛmɔ mfoniri ni yɔɔ nikasemɔ lɛ shishijee lɛ.)\n10 Hana, ni ji Elkana ŋa ni esumɔɔ waa lɛ kɛ naagba ko kpe. Ebienyɛ Penina fɔ bii pii ehã ewu lɛ, shi lɛ lɛ, enyɛɛɛ efɔ. (Kanemɔ 1 Samuel 1:4-7.) Penina ye Hana he fɛo “daa afi,” ni enɛ hao Hana waa diɛŋtsɛ. No hewɔ lɛ, Hana sɔle ehã Yehowa yɛ sane nɛɛ he. Ŋmalɛi lɛ kɛɛ, ‘esɔle aahu’ yɛ Yehowa hiɛ. Ekpa lɛ fai akɛ ehã lɛ binuu, ni ekɛ ehiɛ fɔ̃ enɔ akɛ, ebaahã efɔ, aloo kɛjeee nakai lɛ, ebaatsɔ gbɛ ko nɔ kɛ̃ eye ebua lɛ. Enɛ shɛje Hana mii, ni no hewɔ lɛ, “ehiɛ efeee tɔtɔɔtɔ dɔŋŋ.”—1 Sam. 1:12, 17, 18.\n11. Mɛɛ gbɛ nɔ sɔlemɔ baanyɛ ashɛje wɔmii?\n11 Shii abɔ ni wɔyeee emuu ni wɔyɔɔ Satan jeŋ fɔŋ nɛɛ mli lɛ, wɔkɛ shihilɛi ni jaraa baakpe. (1 Yoh. 5:19) Shi miishɛɛ sane ji akɛ, Yehowa ji “miishɛjemɔ fɛɛ Nyɔŋmɔ lɛ”! Gbɛ kome ni wɔbaanyɛ wɔtsɔ nɔ wɔhã eshɛje wɔmii kɛ́ wɔkɛ naagbai kɛ amanehului kpe ji, ni wɔbaasɔle wɔhã lɛ. Nakai Hana fee. Esɔle ehã Yehowa, ni egba lɛ nɔ fɛɛ nɔ ni kã etsui nɔ. Wɔ hu kɛ́ wɔyaje shihilɛi ni jaraa amli lɛ, nyɛhãa wɔsɔlea ni wɔgbaa Yehowa nɔ fɛɛ nɔ ni kã wɔtsui nɔ kɛ bɔ ni wɔnuɔ he wɔhãa. Yɛ nɔ najiaŋ ni wɔbaatsĩ nɔ ni haoɔ wɔ lɛ tã kɛkɛ wɔtsɔɔ lɛ lɛ, nyɛhãa wɔkɛ hiɛdɔɔ akpaa lɛ fai ni eye ebua wɔ.—Fil. 4:6, 7.\n12. Mɛni shɛje okulafo Hana mii?\n12 Kɛ́ wɔwerɛ eho wɔhe waa yɛ bi ni wɔbɛ loo wɔsuɔlɔ ko ni egbo lɛ hewɔ po lɛ, nɔ ko kɛ̃ yɛ ni baanyɛ ashɛje wɔmii. Susumɔ yoo okulafo ko ni hi shi yɛ Yesu beiaŋ ni lɛ hu atsɛɔ lɛ Hana lɛ he okwɛ. Ebote gbalashihilɛ mli afii kpawo pɛ sɛɛ ni ewu lɛ gbo. Ni etamɔ nɔ ni ebɛ bi, ejaakɛ Biblia lɛ etsĩii ebii atã. Mɛni ye ebua Hana ni enyɛ ekpee eshihilɛ lɛ naa? Luka 2:37 lɛ kɛɔ akɛ: “Enane kpaaa yɛ sɔlemɔwe lɛ, ni ekɛ sɔɔmɔ krɔŋŋ hãa nyɔɔŋ kɛ shwane, ni ehiɔ ŋmaa ni ekpaa fai kɛ hiɛdɔɔ.” Be ni Hana egbɔ ni eye afii 84 po lɛ, etee nɔ esɔmɔ Yehowa kɛ miishɛɛ, ni enɛ shɛje emii.\n13. Gbaa niiashikpamɔ ko ni tsɔɔ bɔ ni nanemɛi kpakpai baanyɛ ashɛje wɔmii kɛji akɛ wɔwekumɛi po hã wɔnine nyɛ shi.\n13 Kɛ́ wɔkɛ wɔnyɛmimɛi Kristofoi lɛ bɔ gbagbalii lɛ, wɔbaaná nanemɛi kpakpai yɛ asafo lɛ mli. (Abɛi 18:24) Nyɛmi yoo ko ni atsɛɔ lɛ Paula lɛ kaiɔ bɔ ni enu he ehã be ni emami shi anɔkwale lɛ. No mli lɛ, eye afii enumɔ pɛ, ni enáaa shihilɛ lɛ mlɛo kwraa. Shi gbɛgbalɔ ko ni atsɛɔ lɛ Ann lɛ ye ebua lɛ waa ni ewo lɛ hewalɛ. Paula wie akɛ: “Eyɛ mli akɛ Ann jeee miwekunyo moŋ, shi bɔ ni ejie suɔmɔ kpo etsɔɔ mi ni esusu mihe lɛ ye ebua mi waa. Eye ebua mi koni maya nɔ masɔmɔ Yehowa.” Paula yɛ anɔkwale lɛ mli lolo. Kɛfata he lɛ, emami lɛ eku esɛɛ kɛba asafo lɛ mli, ni enɛ ehã Paula mii eshɛ ehe waa. Eŋɔɔ Ann naa waa akɛ enyɛ eye ebua Paula koni eya nɔ esɔmɔ Yehowa.\n14. Kɛ́ wɔshɛje mɛi krokomɛi amii lɛ, mɛɛ gbɛ nɔ wɔnáa he sɛɛ?\n14 Kɛ́ wɔsusu mɛi krokomɛi ahe ni wɔfee amɛ ejurɔ lɛ, no baanyɛ aye abua wɔ ni wɔjie wɔjwɛŋmɔ kɛje wɔnaagbai anɔ. Akɛ nɔkwɛmɔnɔ lɛ, nyɛmimɛi yei oshijafoi kɛ mɛi ni ebote gbalashihilɛ mli fɛɛ le akɛ, kɛ́ amɛkɛ Nyɔŋmɔ fee ekome kɛtsu nii yɛ sane kpakpa jajemɔ nitsumɔ lɛ mli lɛ, amɛnáa miishɛɛ waa, ejaakɛ amɛle akɛ amɛmiifee Nyɔŋmɔ suɔmɔnaa nii. Oti ni ma nyɛmimɛi yei nɛɛ ahiɛ ji ni amɛwo Nyɔŋmɔ hiɛ nyam. Amɛteŋ mɛi komɛi po buɔ shiɛmɔ nitsumɔ lɛ akɛ eji tsofa. Ŋwanejee ko bɛ he akɛ, kɛ́ wɔsusu mɛi ni yɔɔ wɔshikpɔŋkuku lɛ kɛ wɔsafo lɛ mli lɛ ahe lɛ, ebaahã wɔ kɛ wɔnyɛmimɛi lɛ ateŋ naanyobɔɔ lɛ mli awa. (Fil. 2:4) Bɔfo Paulo fee enɛ he nɔkwɛmɔnɔ kpakpa. Ewie yɛ enyɛmimɛi ni yɔɔ Tesalonika lɛ ahe akɛ, ekwɛ amɛ “tamɔ bɔ ni yoo ní miihã fufɔ kɛ suɔmɔ kwɛɔ lɛ diɛŋtsɛ ebii lɛ.” Kɛfata he lɛ, eshɛje amɛmii ni ewo amɛ hewalɛ tamɔ bɔ ni tsɛ feɔ ehãa ebii lɛ.—Kanemɔ 1 Tesalonikabii 2:7, 11, 12.\nWƆBAANYƐ WƆSHƐJE WEKUI AMII\n15. Namɛi asɔ̃ eji akɛ amɛtsɔɔ gbekɛbii anɔkwale lɛ?\n15 Wɔbaanyɛ wɔshɛje wekui ni yɔɔ wɔsafo lɛ mli lɛ amii ni wɔye wɔbua amɛ. Bei komɛi lɛ, mɛi ni ba anɔkwale lɛ mli etsɛko lɛ kpaa mɛi ni etsɛ yɛ asafo lɛ mli lɛ fai ni amɛye amɛbua amɛbii lɛ loo amɛkɛ amɛ akase nii po. Biblia lɛ kɛɔ akɛ eji fɔlɔi asɔ̃ akɛ amɛtsɔɔ amɛbii lɛ nii ni amɛtsɔse amɛ. (Abɛi 23:22; Efe. 6:1-4) Eyɛ mli akɛ, bei komɛi lɛ, ehe bahiaa ni mɛi krokomɛi aye abua fɔlɔi lɛ moŋ, shi esaaa akɛ amɛshiɔ nitsumɔ lɛ fɛɛ amɛfɔ̃ɔ mɛi lɛ anɔ. Ehe miihia ni amɛkɛ amɛbii lɛ agba sane daa.\n16. Mɛni esa akɛ wɔhã ehi wɔjwɛŋmɔ mli kɛ́ wɔmiiye wɔmiibua gbekɛbii?\n16 Kɛ́ fɔlɔ ko kɛɛ bo akɛ okɛ ebi akase nii lɛ, no etsɔɔɔ akɛ obatsɔ gbekɛ lɛ fɔlɔ. Bei komɛi lɛ, abaanyɛ ahã okɛ gbekɛ ko ni efɔlɔi bɛ anɔkwale lɛ he miishɛɛ lɛ akase nii. Kɛ́ okɛ gbekɛ ko ni jeee obi miikase nii lɛ, hã ehi ojwɛŋmɔ mli akɛ, ooye oobua lɛ ni ele Yehowa, shi jeee ni ebatsɔ obi. Nilee yɛ mli akɛ okɛ gbekɛ lɛ baakase nii lɛ yɛ efɔlɔi lɛ ashĩa be ni efɔlɔi lɛ loo Odasefonyo kroko ni eda yɔɔ jɛmɛ. Aloo kɛjeee nakai lɛ, nyɛbaanyɛ nyɛkase yɛ he ko ni mɛi baana nyɛ. Kɛ́ ofee nakai lɛ, ebaawa waa akɛ mɔ ko baaná susumɔ ni ejaaa yɛ nɔ ni yaa nɔ lɛ he. Wɔshwelɛ ji akɛ, yɛ be ni sa mli lɛ, fɔlɔi lɛ diɛŋtsɛ baatsu sɔ̃ ni Nyɔŋmɔ etu ewo amɛdɛŋ lɛ he nii, ni amɛkɛ amɛbii lɛ akase nii.\n17. Mɛɛ gbɛ nɔ bii baanyɛ ashɛje mɛi krokomɛi ni yɔɔ weku lɛ mli lɛ amii?\n17 Kɛ́ gbekɛbii kase anɔkwa Nyɔŋmɔ lɛ he nii, amɛbasumɔ lɛ, ni amɛbo egbɛtsɔɔmɔi atoi lɛ, amɛshɛjeɔ weku muu lɛ fɛɛ mii. Bii ni tamɔ nɛkɛ lɛ buɔ amɛfɔlɔi ni amɛyeɔ amɛbuaa amɛ yɛ heloŋ gbɛfaŋ hu. Kɛfata he lɛ, kɛ́ amɛtee nɔ amɛye Yehowa anɔkwa lɛ, amɛwoɔ weku muu lɛ fɛɛ hewalɛ. Dani Nu Afua lɛ baaba lɛ, Set wekunyo ko ni atsɛɔ lɛ Lamek lɛ sɔmɔ Yehowa. Nuu nɛɛ gba yɛ ebi Noa he akɛ: “Mɔnɛ baashɛje wɔmii yɛ wɔnitsumɔi kɛ wɔnijiaŋ tɔlɛi lɛ ni jɛ shikpɔŋ lɛ loomɔ ni Yehowa elomɔ lɛ hewɔ lɛ mli.” Nakai gbalɛ lɛ ba mli be ni Yehowa jie loomɔ lɛ yɛ shikpɔŋ lɛ nɔ. (1 Mose 5:29; 8:21) Kɛ́ bii tee nɔ amɛsɔmɔ Yehowa lɛ, amɛbaanyɛ amɛshɛje weku muu lɛ fɛɛ mii, ni amɛye amɛbua amɛ koni amɛnyɛ amɛkpee kai fɛɛ ni baaba amɛnɔ ŋmɛnɛ kɛ wɔsɛɛ lɛ anaa.\n18. Mɛni baaye abua wɔ ni wɔnyɛ wɔkpee amanehului kɛ jaramɔ shihilɛi fɛɛ ni wɔkɛbaakpe lɛ anaa?\n18 Yehowa webii ni yɔɔ ŋmɛnɛ lɛ sɔleɔ, amɛjwɛŋɔ Biblia mli nɔkwɛmɔnii srɔtoi anɔ, ni amɛkɛ amɛnyɛmimɛi Kristofoi lɛ bɔɔ gbagbalii. Enɛ shɛjeɔ amɛmii yɛ shihilɛi ni jaraa ni amɛkɛkpeɔ lɛ fɛɛ amli. (Kanemɔ Lala 145:18, 19.) Kɛ́ wɔhã ehi wɔjwɛŋmɔ mli be fɛɛ be akɛ, Yehowa efee klalo akɛ ebaashɛje wɔmii lɛ, no baaye abua wɔ ni wɔnyɛ wɔkpee jaramɔ shihilɛi fɛɛ ni wɔkɛkpeɔ ŋmɛnɛ kɛ nɔ ni wɔkɛbaakpe wɔsɛɛ lɛ anaa.\nHã Otsui Ahi Mumɔŋ Jwetrii Ahe\nAni Obaakwɛ Nii Kɛteke Nɔ Ni Onaa Yɛ Kponɔgbɛ Lɛ?\nAni Obaasaa Béi Koni Obaa Toiŋjɔlɛ Yi?\n“Aaajɔɔ Onilee Nɛɛ”!\nOhiɛ Akakpa Sane Ni Kɔɔ Jeŋ Muu Fɛɛ Nɔyeli He Lɛ Nɔ\nFi Yehowa Nɔyeli Lɛ Sɛɛ!\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ June 2017\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ June 2017\nBUU-MƆƆ—NIKASEMƆ NƆ June 2017


Okɛ Miishɛɛ kɛ Ekãa Atsu Shiɛmɔ Nitsumɔ lɛ Daa | Nikasemɔ\nSANE kpakpa lɛ shiɛmɔ ji nitsumɔ ni he hiaa fe fɛɛ ni atsuɔ yɛ shikpɔŋ lɛ nɔ ŋmɛnɛ. Eji hegbɛ kpele akɛ wɔɔdamɔ Yehowa najiaŋ yɛ nitsɔɔmɔ nitsumɔ nɛɛ mli. Shi bei komɛi lɛ, ewaa kɛhãa gbɛgbalɔi kɛ shiɛlɔi akɛ amɛaaya nɔ amɛtsu shiɛmɔ nitsumɔ lɛ kɛ miishɛɛ. Mɛni hewɔ?\nMɛni baanyɛ aye abua bo ni oya nɔ oshiɛ sane kpakpa lɛ kɛ miishɛɛ?\nShiɛlɔi komɛi náaa mɛi amɛkɛgba sane kɛ́ amɛmiitsu shĩa fɛɛ shĩa shiɛmɔ nitsumɔ lɛ, ejaakɛ amɛyaninaaa mɛi pii yɛ shĩa. Ni kɛ́ amɛyanina mɛi yɛ shĩa po lɛ, ekolɛ mɛi lɛ naaa Maŋtsɛyeli sane lɛ he miishɛɛ, loo amɛmli baanyɛ fũɔ po. Shiɛlɔi komɛi hu yɛ shikpɔŋkuku agbo, ni mɛi ni yɔɔ mli lɛ boɔ amɛ toi, shi amɛnuɔ he akɛ amɛnyɛŋ amɛtsu shikpɔŋkuku lɛ mli nii amɛgbe naa kɔkɔɔkɔ. Mɛi krokomɛi hu anijiaŋ eje wui, ejaakɛ amɛkɛ afii babaoo eshiɛ, shi loloolo lɛ naagbee lɛ bako.\nWɔkɛ naagbai ni baanyɛ afite miishɛɛ ni wɔyɔɔ yɛ shiɛmɔ nitsumɔ lɛ mli lɛ baakpe. Satan Abonsam, ni ji “mɔ fɔŋ lɛ,” ji mɔ ni yeɔ jeŋ ni wɔyɔɔ mli nɛɛ nɔ, no hewɔ lɛ wɔle akɛ wɔnaŋ sane kpakpa lɛ shiɛmɔ mlɛo.—1 Yohane 5:19.\nEkɔɔɔ he eko naagbai ni okɛbaakpe yɛ shiɛmɔ nitsumɔ lɛ mli lɛ, ná nɔmimaa akɛ Yehowa baaye abua bo ni oye amɛnɔ. Shi mɛni obaanyɛ ofee koni oya nɔ okɛ ekãa kɛ miishɛɛ ashiɛ sane kpakpa lɛ? Hã wɔsusu ŋaawoi komɛi ahe wɔkwɛ.\nYE OBUA SHIƐLƆI HEI\nDaa afi lɛ, abaptisiɔ mɛi akpei abɔ akɛ Yehowa Odasefoi. Kɛji abaptisi bo etsɛko lɛ, obaanyɛ okase nibii babaoo kɛjɛ mɛi ni kɛ afii babaoo eshiɛ lɛ adɛŋ. Ni kɛ́ okɛ afii babaoo eshiɛ lɛ, ani obaanyɛ oye obua kɛtsɔse shiɛlɔi hei? Kɛ́ ofee nakai lɛ, otsui baanyɔ omli waa.\nYesu le akɛ dani ekaselɔi lɛ baanyɛ abatsɔmɔ tsɔɔlɔi ni he esa lɛ, ehe miihia ni etsɔse amɛ. No hewɔ lɛ, etsɔɔ amɛ bɔ ni ashiɛɔ. (Luka 8:1) Tsɔsemɔ ni tamɔ nakai nɔŋŋ he miihia shiɛlɔi hei ŋmɛnɛ, koni amɛbatsɔmɔ tsɔɔlɔi ni he esa.\nEsaaa akɛ wɔsusuɔ akɛ shiɛmɔ kɛkɛ ni shiɛlɔ hee ko baaya lɛ pɛ baanyɛ ahã ele bɔ ni atsɔɔ nii. Esa akɛ mɔ ko ajɛ mlihilɛ kɛ suɔmɔ mli etsɔse lɛ. Esa akɛ shiɛlɔ ko ni he esa atsɔɔ lɛ (1) bɔ ni ebaafee esaa ehe kɛhã shiɛmɔ nitsumɔ lɛ ni ekase nɔ ni ebaayakɛɛ mɛi lɛ jogbaŋŋ, (2) bɔ ni ebaafee ekɛ mɛi agba sane, (3) bɔ ni ebaafee ehã woji, (4) bɔ ni ebaafee eku esɛɛ eyasara mɛi ni yɔɔ wiemɔ lɛ he miishɛɛ, kɛ (5) bɔ ni ebaafee eje Biblia mli nikasemɔ shishi. Kɛ́ shiɛlɔ hee lɛ kwɛ bɔ ni shiɛlɔ ni he esa lɛ tsɔɔ nii ehãa, ni ekase lɛ lɛ, no baaye abua lɛ ni ebatsɔ shiɛlɔ ni he esa. (Luka 6:40) Ni kɛ́ shiɛlɔ hee lɛ na akɛ mɔ ko yɛ ni baaye abua lɛ lɛ, ebaaná ekãa. Kɛ́ shiɛlɔ ni he esa lɛ jie mɔ hee lɛ yi ni ewo lɛ ŋaa lɛ, no hu baaye abua lɛ.—Jajelɔ 4:9, 10.\nOKƐ MƆ NI OKƐNYIƐ SHIƐMƆ NƆ LƐ AGBA SANE\nBei komɛi lɛ, yɛ mɔdɛŋ ni obaabɔ ni okɛ mɛi awie lɛ fɛɛ sɛɛ lɛ, onaŋ mɔ ko ni okɛ lɛ agba sane jogbaŋŋ; mɔ pɛ ni obaaná ji mɔ ni okɛnyiɛ shiɛmɔ nɔ lɛ. Kaimɔ akɛ Yesu tsu ekaselɔi lɛ “enyɔnyɔɔnyɔ.” (Luka 10:1) Enɛ hã amɛnyɛ amɛwo amɛhe hewalɛ ni amɛye amɛbua amɛhe be ni amɛshiɛɔ lɛ. Kɛ́ wɔkɛ wɔnyɛmimɛi miitsu nii yɛ shiɛmɔ nitsumɔ lɛ mli lɛ, eji hegbɛ kpele ni wɔná ni ‘wɔkɛaawowoo wɔhe hewalɛ.’—Romabii 1:12.\nMɛɛ saji nɛkɛ nyɛbaanyɛ nyɛgba? Ani nyɛteŋ mɔ ko ená niiashikpamɔ ko ni woɔ mɔ hewalɛ yɛ shiɛmɔ nitsumɔ lɛ mli nyɛsɛɛ nɛɛ? Ani okase nɔ ko ni yɔɔ miishɛɛ be ni ofeɔ aŋkro nikasemɔ loo weku nikasemɔ lɛ? Ani nɔ ko ni onu yɛ asafoŋ kpee ko shishi lɛ ewo bo hewalɛ? Ekolɛ onako hegbɛ okɛ mɔ ni okɛnyiɛ shiɛmɔ nɔ lɛ agba sane koni okɛle lɛ jogbaŋŋ. Obaanyɛ obi lɛ bɔ ni fee ni eba anɔkwale lɛ mli. Mɛni hã eyiŋ tsɔ akɛ Yehowa asafo lɛ nɛ? Mɛɛ hegbɛi loo niiashikpamɔi ená pɛŋ? Ekolɛ obaanyɛ ogba lɛ bo diɛŋtsɛ oniiashikpamɔi lɛ ekomɛi. Kɛ́ okɛ mɔ ko tsu nii yɛ shiɛmɔ nitsumɔ lɛ mli lɛ, eji hegbɛ fɛfɛo ní nyɛná ní ‘nyɛkɛaatswatswaa nyɛhe nyɛma shi,’ ekɔɔɔ he eko bɔ ni mɛi baafee amɛnii amɛhã yɛ shikpɔŋkuku lɛ mli.—1 Tesalonikabii 5:11.\nFEEMƆ AŊKRO NIKASEMƆ NI MƆƆ SHI BE FƐƐ BE\nKɛ́ wɔbaaya nɔ wɔná miishɛɛ yɛ shiɛmɔ nitsumɔ lɛ mli lɛ, ehe miihia ni wɔfee aŋkro nikasemɔ ni mɔɔ shi be fɛɛ be. “Nyɔŋ anɔkwafo kɛ hiɛshikalɔ lɛ” ehã wɔ saji srɔtosrɔtoi babaoo ni wɔbaanyɛ wɔkase. (Mateo 24:45) Nyɛhãa wɔkwɛa sane ko ni he hiaa ni wɔbaanyɛ wɔsusu he be ni wɔfeɔ aŋkro nikasemɔ lɛ. No ji: Mɛni hewɔ shiɛmɔ nitsumɔ lɛ he hiaa waa lɛ? Akrabatsa ni yitso ji, “ Mɛni Hewɔ Esa akɛ Okɛ Miishɛɛ kɛ Ekãa Atsu Shiɛmɔ Nitsumɔ lɛ Daa Lɛ?” hãa wɔnaa yiŋtoi komɛi ahewɔ ni shiɛmɔ nitsumɔ lɛ he hiaa waa lɛ.\nKɛ́ osusu otii ni awie he yɛ akrabatsa lɛ mli lɛ ahe lɛ, ebaatsirɛ bo ni oya nɔ okɛ ekãa ashiɛ. Obaanyɛ oŋmala Ŋmalɛ naa yiŋtoi krokomɛi ahewɔ ni ehe miihia ni okɛ ekãa ashiɛ lɛ oshwie shi be ni ofeɔ aŋkro nikasemɔ lɛ. No sɛɛ lɛ, jwɛŋmɔ nɔ. Kɛ́ ofee nakai lɛ, ebaahã omii ashɛ ohe babaoo yɛ shiɛmɔ nitsumɔ lɛ mli.\nKAA GBƐI KROKOMƐI NI ATSƆƆ NƆ ASHIƐƆ LƐ OKWƐ\nBe fɛɛ be lɛ, Yehowa asafo lɛ tsɔɔ wɔ gbɛi srɔtoi ni wɔbaanyɛ wɔtsɔ nɔ wɔya wɔhiɛ yɛ shiɛmɔ nitsumɔ lɛ mli. Akɛ nɔkwɛmɔnɔ lɛ, yɛ shĩa fɛɛ shĩa shiɛmɔ nitsumɔ lɛ sɛɛ lɛ, wɔbaanyɛ wɔka shiɛmɔ gbɛi krokomɛi tamɔ woloŋmaa, tɛlifoŋ nɔ odaseyeli, gbɛjegbɛi ahe odaseyeli, maŋ odaseyeli, odase ni ayeɔ be ni anyiɛɛɛ shiɛmɔ nɔ, loo odase ni ayeɔ yɛ shikpɔŋkukuji ni nitsumɔhei yɔɔ mli lɛ amli wɔkwɛ. Ekolɛ wɔbaanyɛ wɔto gbɛjianɔ hu ni wɔyashiɛ yɛ hei ni Odasefoi faaa yɛ, loo hei ni Odasefonyo ko kwraa bɛ.\nAni oyɛ he miishɛɛ akɛ obaaka shiɛmɔ gbɛ ko ni okɛtsuko nii pɛŋ lɛ okwɛ? Mɛi ni efee nakai lɛ ateŋ mɛi babaoo eye omanye. Susumɔ nɔkwɛmɔnii etɛ komɛi ahe okwɛ.\nNyɛmi yoo ko ni atsɛɔ lɛ April lɛ kɛ gbɛtsɔɔmɔ ko ni je kpo yɛ Wɔ Maŋtsɛyeli Sɔɔmɔ lɛ mli, ni kɔɔ bɔ ni aaafee aje Biblia mli nikasemɔi ashishi lɛ tsu nii. Ebi mɛi etɛ ni yɔɔ he ni etsuɔ nii yɛ lɛ kɛji amɛbaasumɔ ni ekɛ amɛ akase Biblia lɛ. April naa kpɛ ehe ni emii shɛ ehe be ni mɛi etɛ lɛ fɛɛ kpɛlɛ ni ekɛ amɛ akase nii, ní amɛbɔi asafoŋ kpeei baa lɛ.\nAwoɔ wɔ hewalɛ hu ni wɔtao mɛi ni baanya saji pɔtɛi komɛi ahe yɛ wɔwoji tɛtrɛbii lɛ amli. Kpokpaa nɔkwɛlɔ ko ni yɔɔ United States lɛ kɛ sane ko ni je kpo yɛ Awake! lɛ mli, ni kɔɔ tsɔne tai he lɛ hã shwapotsɛmɛi fɛɛ ni hɔɔ tai yɛ akutso ko mli lɛ. Agbɛnɛ hu ekɛ eŋa kɛ sane ko ni je kpo yɛ Awake! lɛ mli, ni yitso ji, “Understanding Your Doctor” (Odatrɛfonyo lɛ Shishi ni Ooonu) lɛ tsɔɔ datrɛfoi fe 100. Be ni kpokpaa nɔkwɛlɔ lɛ kɛ eŋa lɛ bale mɛi ni yɔɔ shikpɔŋkuku lɛ mli jogbaŋŋ lɛ, amɛnyɛ amɛfee sɛɛkuukɛsaramɔi babaoo.\nNyɛmi yoo ko ni atsɛɔ lɛ Judy lɛ ŋma wolo emaje asafo lɛ yitso lɛ kɛtsɔɔ bɔ ni ehiɛ esɔ hewalɛwoo ni akɛhã wɔ akɛ wɔka tɛlifoŋ nɔ odaseyeli wɔkwɛ lɛ. Ewie akɛ, enyɛ awo ní eye afii 86, ní hela fɔɔ lɛ mɔmɔ lɛ, shiɛɔ ehãa mɛi kɛtsɔɔ tɛlifoŋ nɔ be fɛɛ be. Enɛ hã ekɛ yoo ko ni eye afii 92 lɛ je Biblia mli nikasemɔ shishi!\nKɛ́ wɔkɛ ŋaawoi ni akɛhãa yɛ wɔwoji lɛ amli lɛ tsu nii lɛ, ewoɔ yibii kpakpai. No hewɔ lɛ, kaa okwɛ! Amɛbaanyɛ amɛye amɛbua bo ni oya nɔ okɛ miishɛɛ kɛ ekãa atsu shiɛmɔ nitsumɔ lɛ.\nOKƐ OTII NI OBAANYƐ OSHƐ HE AMAMƆ OHIƐ\nMɛni tsɔɔ akɛ wɔye omanye yɛ shiɛmɔ nitsumɔ lɛ mli? Jeee woji abɔ ni wɔhãa, Biblia mli nikasemɔi abɔ ni wɔfeɔ, loo mɛi abɔ ni wɔyeɔ wɔbuaa ni amɛbatsɔmɔɔ Yehowa Odasefoi lɛ ni tsɔɔ akɛ wɔye omanye. Susumɔ Noa he okwɛ. Noa náaa mɔ kome po abafata eweku lɛ he kɛsɔmɔ Yehowa! Fɛɛ sɛɛ lɛ, wɔbaanyɛ wɔwie kɛ nɔmimaa akɛ Noa ye omanye yɛ shiɛmɔ nitsumɔ lɛ mli. Nɔ ni he hiaa ji ni wɔkɛ anɔkwayeli baasɔmɔ Yehowa.—1 Korintobii 4:2.\nShiɛlɔi babaoo ena akɛ, kɛ́ amɛmii baashɛ amɛhe yɛ shiɛmɔ nitsumɔ lɛ mli lɛ, ehe baahia ni amɛkɛ otii ni amɛbaanyɛ amɛshɛ he amamɔ amɛhiɛ. Mɛni ji otii nɛɛ ekomɛi? Atsĩ fioo komɛi atã yɛ akrabatsa ni yitso ji “ Okɛ Otii ni Obaanyɛ Oshɛ he Amamɔ Ohiɛ” lɛ mli.\nBi Yehowa ni eye ebua bo koni oshiɛmɔ nitsumɔ lɛ amɔ shi, ní ewo yibii. Kɛ́ oshɛ otii ni okɛmamɔ ohiɛ lɛ ahe lɛ, otsui baanyɔ omli, ejaakɛ ole akɛ okɛ onyɛmɔ fɛɛ miishiɛ sane kpakpa lɛ.\nEji anɔkwale akɛ sane kpakpa lɛ shiɛmɔ kaaa shi akɔɔɔ. Shi nibii babaoo yɛ ni obaanyɛ ofee koni miishɛɛ kɛ ekãa ni okɛtsuɔ shiɛmɔ nitsumɔ lɛ naa akaba shi. Okɛ mɔ ni okɛnyiɛ shiɛmɔ nɔ lɛ agba sane ni tswaa mɔ emaa shi, feemɔ aŋkro nikasemɔ ni mɔɔ shi be fɛɛ be, kaa ŋaawoi ni nyɔŋ anɔkwafo kɛ hiɛshikalɔ lɛ kɛhãa lɛ okwɛ, ni okɛ otii ni obaanyɛ oshɛ he amamɔ ohiɛ. Nɔ ni fe fɛɛ lɛ, kaimɔ akɛ Yehowa Nyɔŋmɔ ehã bo hegbɛ kpele akɛ oshiɛ sane kpakpa lɛ akɛ e-Dasefoi lɛ ateŋ mɔ kome. (Yesaia 43:10) Kɛ́ otee nɔ okɛ ekãa tsu shiɛmɔ nitsumɔ lɛ, obaaná miishɛɛ babaoo!\nMƐNI HEWƆ ESA AKƐ OKƐ MIISHƐƐ KƐ EKÃA ATSU SHIƐMƆ NITSUMƆ LƐ DAA LƐ?\nShiɛmɔ nitsumɔ lɛ woɔ Biblia gbalɛ obɔ.—Marko 13:10.\nKɛ́ wɔkɛ wɔhe wo shiɛmɔ nitsumɔ lɛ mli, ni wɔkɛ mɛi krokomɛi gba sane lɛ, no tsɔɔ akɛ wɔmiibo Yesu toi.—Mateo 28:19, 20.\nYehowa miitao ni abɔ mɛi fɔji lɛ kɔkɔ yɛ nɔ ni baaba amɛnɔ kɛji amɛtsakeee lɛ he.—Ezekiel 3:19.\nEji wɔsɔ̃ akɛ wɔhã mɛi krokomɛi ale sane kpakpa lɛ.—Bɔfoi 20:26, 27; Romabii 1:14, 15.\nKɛ́ akojo mɛi fɔji lɛ, wɔyeŋ amɛlá yi sɔ̃.—Ezekiel 3:18.\nEhe miihia ni wɔtsɔɔ mɛi Biblia mli anɔkwalei lɛ koni wɔhere wɔ kɛ mɛi krokomɛi fɛɛ ayiwala.—1 Timoteo 4:16.\nKɛ́ wɔkɛ mɛi gba Yehowa he sane, ni wɔjie eyi wɔtsɔɔ amɛ lɛ, belɛ wɔmiijá lɛ.—Hebribii 13:15.\nKɛ́ wɔtsu nitsumɔ nɛɛ, etsɔɔ akɛ wɔsumɔɔ Yehowa kɛ Yesu.—Yohane 14:15; 1 Yohane 5:3.\nShiɛmɔ nitsumɔ lɛ hãa anaa akɛ Satan ji amalelɔ.—Yesaia 43:10-12; 2 Korintobii 4:4.\nToo gbɛjianɔ kɛhã shiɛmɔ daa otsi, ni onyiɛ sɛɛ.\nHegbɛ fɛɛ hegbɛ ni obaaná lɛ, bi mɛi kɛji amɛbaasumɔ ni okɛ amɛ akase Biblia lɛ.\nKɛ́ ebaahi lɛ, kɛ́ hooo kwraa lɛ, kanemɔ ŋmalɛ kome ohã shĩatsɛ lɛ yɛ sane fɛɛ sane ni okɛ lɛ baagba lɛ mli.\nBɔɔ mɔdɛŋ akɛ okɛ woji tɛtrɛbii lɛ baahã be fɛɛ be.\nKuu osɛɛ oyasara mɛi fɛɛ ni bo Maŋtsɛyeli sane lɛ toi lɛ.\nKaa shiɛmɔ gbɛi srɔtoi okwɛ.\nTaomɔ hegbɛi babaoo kɛye odase be ni onyiɛɛɛ shiɛmɔ nɔ.


Anɛ hɛ kɛ nɔ fɔmi ko ngɛ kɛ ha nihi nɛ a gbo ɔ lo? | Baiblo Mi Sane Bimihi Nɛ A Ha Heto\nKANE NGƐ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Malayalam Maltese Marathi Mongolian Myanmar Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spania Sranantongo Swahili Swedish Tagalog Tahitian Tamil Telugu Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nAnɛ hɛ kɛ nɔ fɔmi ko ngɛ kɛ ha nihi nɛ a gbo ɔ lo?\nGbenɔ ngɛ kaa mahe hwɔmi, ejakaa nihi nɛ a gbo ɔ li nɔ́ ko, nɛ a be nyɛe maa pee nɔ́ ko hulɔ. Se kɛ̃ ɔ, nɔ nɛ bɔ wami ɔ ma nyɛ ma tle nihi nɛ a gbo ɔ si kɛ ba wami mi ekohu. Bɔnɛ pee nɛ wa ná nɔ mi mami kaa e ma nyɛ maa pee jã a, Mawu gu Yesu nɔ kɛ tle nihi fuu si kɛ ba wami mi ekohu.—Kane Fiɛlɔ 9:5; Yohane 11:11, 43, 44.\nGbenɔ ngɛ kaa mahe ngɛ mɛni blɔ nɔ?\nMawu wo si kaa e ma tle nihi nɛ a gbo ɔ si kɛ ba wami mi ngɛ je ehe ko nɛ a peeɔ dami ní ngɛ mi ɔ mi. Ja Mawu ha nihi nɛ a ma tle mɛ si ɔ wami loko a ma nyɛ maa ba si himi mi ekohu. Mawu Ope ɔ, ngɛ he bua jɔmi kaa e kɛ he wami nɛ e ngɛ ɔ ma tle nihi nɛ a gbo ɔ si kɛ ba wami mi ekohu.—Kane Hiob 14:14, 15.\nMɛni blɔ nɔ a maa gu kɛ tle nihi nɛ a gbo ɔ si?\nKe Mawu tle nihi nɛ a gbo ɔ si ɔ, a ma nyɛ maa le a huɛmɛ, kɛ a wekuli a mi tso. E ngɛ mi kaa ke nɔ ko gbo ɔ, e saa mohu lɛɛ, se Mawu ma nyɛ ma tle lɛ si nɛ e ha lɛ nɔmlɔtso ehe.—Kane 1 Korintobi 15:35, 38.\nNimli bɔɔ ko pɛ nɛ a ma tle mɛ si kɛ ho hiɔwe ya. (Kpojemi 20:6) Nihi babauu nɛ a ma tle mɛ si ɔ maa hi paradeiso nɛ maa ba ekohu ɔ mi ngɛ zugba a nɔ. Nihi nɛ a ma tle mɛ si ɔ maa je si himi ehe sisi, nɛ a ma ná hɛ kɛ nɔ fɔmi kaa a maa hi si kɛ ya neneene.—Kane La 37:29; Bɔfo Ɔmɛ A Nítsumi 24:15.\nKe Wa Gbo ɔ, Jije Wa Yaa?\nMoo kase konɛ o le he nɛ Baiblo ɔ tsɔɔ kaa gbogboe ɔmɛ ngɛ, kɛ nɔ́ he je nɛ adesahi gboɔ ɔ.\nA Ma Tle Gbogboehi A Si!\nAnɛ o suɔlɔ ko gbo lo? Anɛ o maa na mɛ ligbi ko lo? Moo kase nɔ́ nɛ Baiblo ɔ tsɔɔ ngɛ gbogboehi a si temi he.


Maria kɛ Yosef Tee Betlehem ni Afɔ Yesu | Anɔkwa Hemɔkɛyeli\n‘Esusu He yɛ Etsui Mli’\n1, 2. Tsɔɔmɔ gbɛ ni Maria fãa lɛ, kɛ nɔ hewɔ ni ehe ejɔɔɔ lɛ lɛ.\nFEEMƆ shihilɛ nɛɛ he mfoniri okwɛ: Maria he ejɔɔɔ lɛ, ni no hewɔ lɛ, esaa ehe eta teji lɛ nɔ jogbaŋŋ. Ŋmɛlɛtswai abɔ nɛ ni eta teji lɛ nɔ kɛmiifã gbɛ. Yosef nyiɛ ehiɛgbɛ tuuntu yɛ gbɛ lɛ nɔ kɛmiiya Betlehem ni kã amɛhiɛ shɔŋŋ lɛ. Kɛ́ fee lɛ, Maria nuɔ he akɛ abifao lɛ miitsɔmɔ ehe yɛ emusuŋ.\n2 Maria fɔmɔ be miihe ashɛ; Biblia lɛ kɛ wiemɔ ni mli kã shi faŋŋ tsɔɔ Maria shihilɛ lɛ mli akɛ, “emusu eda.” (Luka 2:5) Beni gbalashihilɛ mli hefatalɔi nɛɛ hoɔ ŋmɔji srɔtoi lɛ ahe lɛ, ekolɛ okwaafoi ni miihu loo miidu nii, ni naa amɛ lɛ ekomɛi ahiɛ fee amɛ yaa yɛ nɔ hewɔ ni yoo ni yɔɔ shihilɛ tamɔ nɛkɛ mli lɛ fãa gbɛ kakadaŋŋ tamɔ nɛkɛ. Mɛni eha Maria eshi eshĩa yɛ Nazaret kɛyaa he ko shɔŋŋ nɛkɛ?\n3. Mɛɛ nitsumɔ Maria nine shɛ nɔ, ni mɛni wɔbaasumɔ ni wɔkase yɛ ehe?\n3 Enɛ fɛɛ je shishi yɛ nyɔji komɛi ni tsɔ hiɛ lɛ amli, beni Yudanyo oblayoo nɛɛ nine shɛ nitsumɔ ko ni yɔɔ srɔto kwraa yɛ adesai ayinɔsane mli lɛ nɔ lɛ. No ji ebaafɔ bi ni baatsɔ Mesia, Nyɔŋmɔ Bi lɛ! (Luka 1:35) Beni ehe bahia ni efã gbɛ nɛɛ, no mli lɛ efɔmɔ be ebɛŋkɛ. Yɛ gbɛfãa nɛɛ mli lɛ, Maria kɛ shihilɛi ni ka ehemɔkɛyeli kpe. Ha wɔkwɛ nɔ ni ye ebua lɛ ni etee nɔ ewaje ehemɔkɛyeli lɛ.\nGbɛfãa Kɛmiiya Betlehem\n4, 5. (a) Mɛni hewɔ Yosef kɛ Maria fɛɛ yaa Betlehem lɛ? (b) Akpɔ ni Kaisare wo lɛ ha mɛɛ gbalɛ ba mli?\n4 Jeee Yosef kɛ Maria pɛ ji mɛi ni fãa gbɛ nɛɛ. Etsɛko tsɔ ni Kaisare Augusto wo akpɔ akɛ akane mɛi, no hewɔ lɛ mɔ fɛɛ mɔ aya emaŋ koni ayakane lɛ. Te Yosef fee enii yɛ enɛ he eha tɛŋŋ? Amaniɛbɔɔ lɛ kɛɔ akɛ: “Kɛkɛ ni Yosef hu jɛ Nazaret maŋ lɛŋ yɛ Galilea ni etee Betlehem ni ji David maŋ lɛŋ yɛ Yudea, ejaakɛ ejɛ David we lɛ kɛ eweku lɛ mli.”—Luka 2:1-4.\n5 Jeee heniianaa Kaisare wo akpɔ lɛ yɛ be pɔtɛɛ nɛɛ mli. Gbalɛ ni aŋma afɔ̃ shi aaafee afii 700 dani be nɛɛ shɛ lɛ tsɔɔ akɛ, abaafɔ Mesia lɛ yɛ Betlehem. Shi eba lɛ akɛ maŋ ko yɛ ni atsɛɔ lɛ Betlehem ni kɛ Nazaret teŋ jɛkɛmɔ ji kilomitai 11 pɛ. Kɛlɛ, gbalɛ lɛ tsɔɔ akɛ he tuuntu ni abaafɔ Mesia lɛ yɛ ji “Betlehem Efrata.” (Nyɛkanea Mika 5:1.) Gbɛfalɔi ni jɛɔ Nazaret ni amɛtsɔɔ Samaria kɛyaa nakai akrowa bibioo lɛ foɔ gbɛ jɛkɛmɔ aaafee kilomitai 130 kɛtsɔmɔɔ gɔji anɔ kɛyaa. Nakai maŋ lɛ ji Betlehem ni afã Yosef akɛ eya lɛ, ejaakɛ jɛmɛ ji he ni Maŋtsɛ David wekumɛi lɛ jɛ—weku nɛɛ nɔŋŋ mli Yosef kɛ eŋa fɛɛ jɛ.\n6, 7. (a) Mɛni hewɔ ekolɛ, Maria eyanáaa gbɛfãa kɛmiiya Betlehem lɛ mlɛo kwraa lɛ? (b) Te Yosef ŋa ni Maria batsɔ lɛ ná Maria yiŋkpɛi anɔ hewalɛ eha tɛŋŋ? (Kwɛmɔ shishigbɛ niŋmaa lɛ hu.)\n6 Ani Maria baafĩ Yosef yiŋkpɛɛ lɛ sɛɛ koni amɛya ni akane amɛ? Anɔkwa, gbɛfãa nɛɛ baaha etɔ Maria waa. Eeenyɛ efee akɛ amɛfã gbɛ nɛɛ yɛ Gbo beaŋ shishijee gbɛ, beni latsaa be lɛ miihe aba naagbee ni nugbɔ nyɛɔ enɛɔ fiofio lɛ. Kɛfata he lɛ, Betlehem ma gɔŋ ni kwɔ fe mitai 760 nɔ, ni gɔŋ ni kwɔ tamɔ nɛkɛ ni abaakwɔ kɛmu gbɛ ni akɛ gbii pii efã lɛ naa lɛ baafee nɔ ni jaraa waa. Ekolɛ, amɛgbɛfãa lɛ baahé amɛ be kakadaŋŋ fe bɔ ni esa akɛ ehé, ejaakɛ Maria shihilɛ lɛ baabi koni ejɔɔ ehe kpitiokpitio. Kɛ́ eshwɛ fioo ni oblayei ni hiɛ musu lɛ baafɔ lɛ, bei pii lɛ, amɛsumɔɔ koni amɛhi shĩa, he ni amɛwekumɛi kɛ amɛnanemɛi efee klalo yɛ akɛ amɛbaaye amɛbua amɛ kɛ́ amɛbɔi kɔ̃ɔmɔ lɛ. Ŋwanejee ko bɛ he akɛ, ehe bahia ni Maria afee ekãa dani ebaanyɛ efã gbɛ ni tamɔ nɛkɛ.\nGbɛfãa kɛmiiya Betlehem lɛ bɛ mlɛo kwraa\n7 Eyɛ mli akɛ Maria náŋ gbɛfãa lɛ mlɛo moŋ, shi nɔ ni Luka ŋma lɛ tsɔɔ akɛ ekɛ Yosef tee. Luka bɔ amaniɛ hu akɛ, no mli lɛ Maria ni Yosef “etsɛ ehe baa” lɛ ebatsɔ Yosef ‘ŋa.’ (Luka 2:4, 5) Yosef ŋa ni Maria ebatsɔ lɛ baaná Maria yiŋkpɛi anɔ hewalɛ waa. Ebu ewu lɛ akɛ eyitso yɛ Nyɔŋmɔjamɔ saji amli, ni tsɔɔ akɛ ekpɛlɛ nɔ akɛ gbɛhe ni Nyɔŋmɔ kɛha lɛ ji efĩ ewu lɛ yiŋkpɛi asɛɛ kɛye ebua lɛ. * No hewɔ lɛ, ekɛ toiboo kpee sane nɛɛ ni kulɛ ebaanyɛ eka ehemɔkɛyeli nɛɛ naa.\n8. (a) Mɛɛ nɔ kroko hu ekolɛ ekanya Maria koni efata Yosef he kɛya Betlehem lɛ? (b) Mɛɛ gbɛ nɔ Maria nɔkwɛmɔnɔ lɛ woɔ anɔkwafoi hewalɛ?\n8 Mɛɛ nɔ kroko hu ekolɛ ekanya Maria ni efee toi loo eba ehe shi lɛ? Ani ele gbalɛ ni tsɔɔ akɛ Betlehem ji he ni abaafɔ Mesia lɛ yɛ lɛ he nɔ ko? Biblia lɛ etsɔɔɔ. Shi eeenyɛ efee akɛ ele enɛ, ejaakɛ jamɔŋ hiɛnyiɛlɔi lɛ le anɔkwa sane nɛɛ, ni maŋbii lɛ ateŋ mɛi babaoo po hu le enɛ. (Mat. 2:1-7; Yoh. 7:40-42) Kɛ́ eba lɛ Ŋmalɛi lɛ agbɛfaŋ lɛ, Maria le mli jogbaŋŋ. (Luka 1:46-55) Bɔ fɛɛ bɔ ni sane lɛ ji lɛ, kɛ́ Maria kpɛ eyiŋ akɛ ebaafã gbɛ nɛɛ koni ekɛbo ewu toi jio, ekɛye akpɔ ko ni nɔyeli lɛ ewo lɛ nɔ jio, ekɛha Yehowa diɛŋtsɛ gbalɛ aba mli jio—loo yɛ enɛɛmɛi ateŋ enyɔ loo fɛɛ hewɔ jio lɛ—efee nɔkwɛmɔnɔ ni sa kadimɔ waa. Yehowa hiɛ sɔɔ hii kɛ yei ni baa amɛhe shi ni boɔ lɛ toi lɛ waa diɛŋtsɛ. Maria nɔkwɛmɔnɔ lɛ woɔ anɔkwafoi ni yɔɔ he fɛɛ he lɛ hewalɛ waa, ejaakɛ yɛ wɔbei nɛɛ amli lɛ, mɛi babaoo ebuuu toiboo akɛ eji su ko ni he hiaa waa.\nKristo Fɔmɔ Lɛ\n9, 10. (a) Beni Maria kɛ Yosef bɛŋkɛɔ Betlehem lɛ, mɛni he ekolɛ amɛbaasusu? (b) Mɛni hewɔ Yosef kɛ Maria yato he ni amɛto lɛ?\n9 Ekolɛ, Maria mu fuaa beni ena Betlehem klɛŋklɛŋ kwraa yɛ shɔŋŋ lɛ. Beni Maria kɛ Yosef kwɔɔ gɔŋ lɛ, ni amɛtsɔɔ mũ tsei—ni fata tsei ni akpaa amɛnɔ yibii beni afi lɛ miiba naagbee—lɛ ahe kɛhoɔ lɛ, ekolɛ amɛsusu akrowa bibioo nɛɛ yinɔsane he. Taakɛ gbalɔ Mika kɛɛ lɛ, akrowa nɛɛ edaaa bɔ ni abaabu lɛ ashi Yuda maji lɛ anɔ; kɛlɛ, jɛmɛ ji he ni nɔ ni fe afii akpe kɛ sɛɛ ni tsɔ hiɛ lɛ mli lɛ, afɔ Boaz, Naomi, kɛ sɛɛ mli lɛ David yɛ.\n10 Maria kɛ Yosef na akɛ mɛi babaoo eba akrowa lɛ. Akɛni mɛi krokomɛi etsɔ hiɛ amɛba koni aŋma amɛgbɛ́i hewɔ lɛ, amɛnáaa gbɛ yɛ gbɔiatoohe lɛ. * Amɛbɛ nɔ ko ni amɛbaafee ákɛ ja amɛye gbɛkɛ lɛ yɛ kooloi atsu mli. Feemɔ bɔ ni Yosef baahao waa aha beni enaa eŋa tsɔɔ piŋmɔ ko ni etsɔko mli dã, ni piŋmɔ lɛ naa bawa waa lɛ he mfoniri okwɛ. Jeee he ni sa akɛ kɔ̃ɔmɔ ata ehe yɛ kwraa nɛ.\n11. (a) Mɛni hewɔ yei ni yɔɔ he fɛɛ he lɛ baanyɛ anu Maria shihilɛ lɛ shishi lɛ? (b) Yesu batsɔ “kromɔ bi” yɛ mɛɛ gbɛi anɔ?\n11 Yei ni yɔɔ he fɛɛ he lɛ baanyɛ anu Maria shihilɛ lɛ shishi. Aaafee afii 4,000 ni tsɔ hiɛ lɛ, Yehowa gba akɛ yoo fɛɛ yoo baatsɔ piŋmɔ mli kɛ́ ebaafɔ, yɛ esha ni adesai ná akɛ gboshinii lɛ hewɔ. (1 Mose 3:16) Odaseyeli ko bɛ ni tsɔɔ akɛ Maria tsɔɔɔ piŋmɔ ni tamɔ nɛkɛ mli. Luka amaniɛbɔɔ lɛ etsĩii piŋmɔi ni Maria tsɔ mli lɛ atã, nɔ ni ekɛɛ kɛkɛ ji: “Efɔ binuu, ekromɔ bi.” (Luka 2:7) Hɛɛ, “ekromɔ bi” lɛ bashɛ shi—Maria bii ni kɛ́ hooo lɛ amɛyibɔ shɛɔ kpawo lɛ ateŋ klɛŋklɛŋ mɔ. (Mar. 6:3) Shi mɔ nɛɛ baafee srɔto kwraa yɛ amɛteŋ. Jeee akɛ eji Maria kromɔ bi pɛ kɛkɛ, shi eji Yehowa diɛŋtsɛ “bɔɔ nii fɛɛ ateŋ kromɔ bi lɛ,” Nyɔŋmɔ Bi koome lɛ!—Kol. 1:15.\n12. Nɛgbɛ Maria kɛ abifao lɛ fɔ̃, ni te shihilɛ ni tee nɔ diɛŋtsɛ lɛ yɔɔ srɔto kwraa yɛ bɔ ni afeɔ Yesu fɔmɔ he shwɛmɔi, nitɛŋmɔi, kɛ ehe nibii krokomɛi ahaa lɛ he tɛŋŋ?\n12 Beni efɔ sɛɛ dani Luka amaniɛbɔɔ lɛ kɛ sane ni ale waa nɛɛ fata he akɛ: “Eŋɔ mama ebala ehe, ni eŋɔ lɛ eŋmɛ kooloi aniyenii anɔ̃ mli.” (Luka 2:7) Awoɔ Yesu fɔmɔ lɛ he shwɛmɔi, nitɛŋmɔi, kɛ ehe nibii krokomɛi lɛ ahe fe nine yɛ je lɛŋ fɛɛ. Shi susumɔ nɔ ni tee nɔ diɛŋtsɛ lɛ he okwɛ. Maria ŋɔ abifao lɛ eŋmɛ kooloi aniyenii anɔ̃ mli. Kaimɔ akɛ weku lɛ yato kooloi atsu mli, he ko ni yɛ nakai beaŋ kɛ amrɔ nɛɛ fɛɛ po lɛ, ebaawa akɛ kɔɔyɔɔ lɛŋ baaje ŋma, loo jɛmɛ baafee falefale lɛ. Anɔkwa, fɔlɔi ko kwraa bɛ ni baahala he ko tamɔ nɛkɛ akɛ afɔ amɛbi yɛ jɛmɛ, ja he ko bɛ! Fɔlɔi babaoo yɛ ni amɛbii ahilɛkɛhamɔ kã amɛtsui nɔ waa. Belɛ kwɛ bɔ ni Maria kɛ Yosef baasumɔ tsɔ akɛ amɛbaaha Nyɔŋmɔ Bi lɛ hilɛkɛhamɔ akã amɛtsui nɔ aha!\n13. (a) Mɛɛ gbɛ nɔ Maria kɛ Yosef fee nɔ fɛɛ nɔ ni amɛbaanyɛ yɛ amɛshihilɛ lɛ naa? (b) Mɛɛ gbɛ nɔ fɔlɔi ni hiɛ kã shi ni yɔɔ ŋmɛnɛ lɛ baanyɛ amɛkɛ otii ni Yosef kɛ Maria kɛmamɔ amɛhiɛ lɛ eko amamɔ amɛhiɛ?\n13 Shi, amɛhaaa shihilɛ ni esaaa ni amɛyaje mli lɛ awo amɛ mlifu; amɛfee nɔ fɛɛ nɔ ni amɛbaanyɛ yɛ amɛshihilɛ lɛ naa. Ákɛ nɔkwɛmɔnɔ lɛ, kadimɔ akɛ Maria diɛŋtsɛ kwɛ abifao lɛ, eŋɔ mama ebala ehe jogbaŋŋ, no sɛɛ lɛ eŋɔ lɛ eŋmɛ kooloi aniyenii anɔ̃ lɛ mli blɛoo koni ewɔ, ni ekwɛ koni fɛ̃i akaye lɛ ni efee shweshweeshwe hu. Maria haaa shihilɛ ni amɛyɔɔ mli nakai beaŋ lɛ aye etsui, moŋ lɛ ebɔ mɔdɛŋ efee nɔ fɛɛ nɔ ni ebaanyɛ kɛkwɛ ebi lɛ. Maria kɛ Yosef fɛɛ le hu akɛ Nyɔŋmɔ he nilee ni amɛkɛ baatsɔse amɛbi nɛɛ baafee nɔ ni he hiaa fe fɛɛ ni amɛbaanyɛ amɛfee amɛha lɛ. (Nyɛkanea 5 Mose 6:6-8.) Nakai nɔŋŋ ŋmɛnɛ lɛ, fɔlɔi ni hiɛ kã shi lɛ hu haa Nyɔŋmɔ he nilee ni amɛkɛ baatsɔse amɛbii lɛ feɔ nɔ ni he hiaa fe fɛɛ yɛ jeŋ ni abuuu Nyɔŋmɔ sɔɔmɔ akɛ nɔ ko ni he hiaa nɛɛ mli lɛ.\nSaramɔ ni Wo Amɛ Hewalɛ\n14, 15. (a) Mɛni hewɔ tookwɛlɔi lɛ shwe waa akɛ amɛbaana abifao lɛ? (b) Beni tookwɛlɔi lɛ yana Yesu yɛ kooloi atsu lɛ mli sɛɛ lɛ, mɛni amɛfee?\n14 Trukaa lɛ, hoofeemɔ ko batsake dioofeemɔ shihilɛ ni yɔɔ jɛmɛ lɛ. Tookwɛlɔi kɛ miishɛɛ ke yuu kɛbote kooloi atsu lɛ mli koni amɛyakwɛ weku lɛ, titri lɛ abifao lɛ. Hii nɛɛ ená miishɛɛ waa, ni amɛhiɛ efee ŋmɔlɔŋmɔlɔ naakpa. Amɛkɛ oyaiyeli shi he ni amɛkwɛɔ amɛtoi lɛ yɛ gɔji lɛ amasɛi lɛ kɛba. * Amɛgba abifao lɛ fɔlɔi ni hiɛ efee amɛ yaa lɛ niiashikpamɔ ni yɔɔ naakpɛɛ ni amɛná etsɛko tsɔ lɛ. Nakai nyɔɔŋ lɛŋ, beni amɛyɔɔ gɔŋ lɛ masɛi ni amɛshiɔ kpe lɛ, ŋwɛi bɔfo ko bapue trukaa yɛ amɛhiɛ. Yehowa anunyam kpɛ́ kɛbɔle amɛ fɛɛ, ni ŋwɛi bɔfo lɛ kɛɛ amɛ akɛ afɔ Kristo, loo Mesia lɛ, yɛ Betlehem bianɛ. Amɛbaana abifao lɛ ni aŋɔ mama abala ehe ni kã kooloi aniyenii anɔ̃ mli. Kɛkɛ ni nɔ ko ni yɔɔ naakpɛɛ po fe enɛ ba—ŋwɛi bɔfoi ata kple ko bafata bɔfo lɛ he, ni amɛlá kɛjie Nyɔŋmɔ yi!—Luka 2:8-14.\n15 Ebɛ naakpɛɛ mɔ akɛ tookwɛlɔi nɛɛ ahe tswa shi kɛtee Betlehem! Ekolɛ, amɛná miishɛɛ waa beni amɛna gbekɛ ŋmɔŋ lɛ kã kooloi aniyenii anɔ̃ mli taakɛ ŋwɛi bɔfo lɛ kɛɛ amɛ lɛ. Amɛhaaa sanekpakpa nɛɛ ahi amɛ pɛ amɛyiŋ. ‘Amɛjaje sane ni agba amɛ lɛ amɛtsɔɔ. Ni mɛi fɛɛ ni nu lɛ anaa kpɛ amɛhe yɛ nɔ ni tookwɛlɔi lɛ gba amɛ lɛ hewɔ.’ (Luka 2:17, 18) Ekã shi faŋŋ akɛ, jamɔŋ hiɛnyiɛlɔi ni yɔɔ nakai beaŋ lɛ ebuuu tookwɛlɔi. Shi eyɛ faŋŋ akɛ, Yehowa hiɛ sɔ hii anɔkwafoi heshibalɔi nɛɛ waa. Shi te saramɔ nɛɛ sa Maria he eha tɛŋŋ?\nEyɛ faŋŋ akɛ, Yehowa hiɛ sɔ tookwɛlɔi anɔkwafoi heshibalɔi lɛ waa\n16. Mɛni Maria fee kɛtsɔɔ akɛ ejwɛŋɔ nii anɔ lɛɛlɛŋ, ni mɛɛ nɔ titri ha enyɛ ewaje ehemɔkɛyeli lɛ?\n16 Eyɛ mli akɛ, ekolɛ fɔmɔ mli jaramɔ lɛ ha etɔ Maria moŋ, shi ebo amɛwiemɔi lɛ fɛɛ toi jogbaŋŋ. Efee nɔ ni fe nakai po: “Maria kɛ nɛkɛ wiemɔi nɛɛ fɛɛ to, ni esusuɔ he yɛ etsui mli.” (Luka 2:19) Anɔkwa, oblayoo nɛɛ jwɛŋɔ nii anɔ lɛɛlɛŋ. Ele akɛ sane ni ŋwɛi bɔfo lɛ kɛha lɛ he hiaa waa. Yehowa, e-Nyɔŋmɔ lɛ miisumɔ ni Maria ale mɔ ni ebinuu lɛ ji kɛ bɔ ni ehe hiaa waa ha. No hewɔ lɛ, jeee sane lɛ toi kɛkɛ Maria bo. Ekɛ wiemɔi nɛɛ fɛɛ to etsui mli, koni ejwɛŋ nɔ be kɛ beaŋ yɛ nyɔji kɛ afii ni baaba lɛ amli. Enɛ ji nɔ titri ni ha Maria nyɛ ewaje ehemɔkɛyeli lɛ ewala beaŋ fɛɛ lɛ.—Nyɛkanea Hebribii 11:1.\nMaria bo tookwɛlɔi lɛ awiemɔi lɛ fɛɛ toi jogbaŋŋ ni ekɛto etsuiŋ\n17. Te wɔbaafee tɛŋŋ wɔkase Maria nɔkwɛmɔnɔ lɛ yɛ nibii ni kɔɔ mumɔŋ anɔkwalei ahe lɛ ahe?\n17 Ani obaakase Maria nɔkwɛmɔnɔ lɛ? Yehowa kɛ anɔkwalei babaoo ni he hiaa waa ewo e-Wiemɔ lɛ mli obɔ. Shi anɔkwalei nɛɛ ahe baŋ sɛɛnamɔ kɛhaŋ wɔ, ja wɔsusu he, ni wɔjwɛŋ nɔ. Wɔfeɔ nakai kɛtsɔ Biblia lɛ ni wɔkaneɔ daa lɛ nɔ—jeee akɛ wɔbaakane lɛ tamɔ wolo folo ko kɛkɛ, shi moŋ ákɛ Wolo ni ajɛ Nyɔŋmɔ mumɔ lɛŋ aŋma. (2 Tim. 3:16) No sɛɛ lɛ, taakɛ Maria fee lɛ, esa akɛ wɔkɛ Nyɔŋmɔ daaŋ wiemɔi lɛ ato wɔtsuiiaŋ ni wɔjwɛŋ nɔ jogbaŋŋ. Kɛ́ wɔjwɛŋ nibii ni wɔkaneɔ yɛ Biblia lɛ mli lɛ anɔ, ni wɔsusu gbɛi ni wɔbaanyɛ wɔtsɔ nɔ wɔkɛ Yehowa ŋaawoi atsu nii jogbaŋŋ lɛ ahe lɛ, ebaawaje wɔhemɔkɛyeli lɛ koni emli aya nɔ awa.\nSaji Krokomɛi ni Ekɛbaato\n18. (a) Beni afɔ Yesu gbii komɛi asɛɛ lɛ, mɛɛ gbɛ nɔ Maria kɛ Yosef tsɔ amɛye Mose Mla lɛ nɔ? (b) Mɛni afɔle ni Yosef kɛ Maria kɛyaha yɛ sɔlemɔwe lɛ tsɔɔ yɛ amɛshika shidaamɔ he?\n18 Beni abifao lɛ ná gbii kpaanyɔ lɛ, Maria kɛ Yosef ha afo lɛ ketia taakɛ Mose Mla lɛ biɔ ni afee lɛ, ni amɛwo lɛ gbɛ́i akɛ Yesu taakɛ afã amɛ lɛ. (Luka 1:31) Beni ená gbii 40 lɛ, amɛkɛ lɛ jɛ Betlehem kɛtee sɔlemɔwe ni yɔɔ Yerusalem, ni kɛ Betlehem teŋ jɛkɛmɔ aaafee kilomitai 10 lɛ; ni amɛkɛ hetsuumɔ afɔle ni Mla lɛ ŋmɛɔ gbɛ akɛ ohiafoi kɛbaha, ni ji kosɛɛ okpoi enyɔ loo shĩa okpoi enyɔ lɛ yaha. Kɛji efee amɛ hiɛgbele akɛ amɛnyɛɛɛ amɛkɛ gwantɛŋ loo kosɛɛ okpoi ni fɔlɔi krokomɛi kɛhaa lɛ ayaha lɛ po lɛ, amɛkɛ hiɛgbele nɛɛ fɛɛ fɔ̃ afã. Shi nɔ ni he hiaa ji akɛ, beni amɛyɔɔ jɛmɛ lɛ awo amɛ hewalɛ waa.—Luka 2:21-24.\n19. (a) Mɛɛ gbɛ nɔ Simeon gba Maria saji babaoo koni ekɛto etsui mli? (b) Mɛni Hana fee beni ena Yesu lɛ?\n19 Nuu onukpa ko ni atsɛɔ lɛ Simeon lɛ tsi bɛŋkɛ amɛ, ni ekɛɛ Maria saji babaoo koni ekɛto etsui mli. No mli lɛ, awo nuu nɛɛ shi akɛ, ebaana Mesia lɛ dani ebaagbo, ni Yehowa mumɔ krɔŋkrɔŋ lɛ ha ele akɛ abifao Yesu lɛ ji Yiwalaherelɔ ni agba ehe sane afɔ̃ shi lɛ. Simeon bɔ Maria kɔkɔ hu akɛ gbi ko baaba ni ebaapiŋ waa. Ekɛɛ Maria baanu he tamɔ nɔ ni akɛ kakla kakadaŋŋ ko egbu emli. (Luka 2:25-35) Eyɛ mli akɛ, nakai wiemɔi lɛ bɔ lɛ kɔkɔ yɛ jaramɔ shihilɛ ko ni baaba lɛ he moŋ, shi ekolɛ beni jaramɔ bei nɛɛ ba yɛ afii 30 sɛɛ lɛ, no ye ebua Maria ni enyɛ edamɔ naa. Simeon sɛɛ lɛ, gbalɔyoo ko ni atsɛɔ lɛ Hana lɛ na abifao Yesu lɛ, ni ewie ehe etsɔɔ mɛi fɛɛ ni kwɛɔ Yerusalem kpɔ̃mɔ lɛ gbɛ lɛ.—Nyɛkanea Luka 2:36-38.\nMaria kɛ Yosef nine shɛ hewalɛwoo kple nɔ yɛ Yehowa sɔlemɔwe ni yɔɔ Yerusalem lɛ\n20. Mɛni hewɔ ehi jogbaŋŋ akɛ Yosef kɛ Maria kpɛ amɛyiŋ akɛ amɛkɛ Yesu baaya sɔlemɔwe ni yɔɔ Yerusalem lɛ?\n20 Kwɛ bɔ ni ehi jogbaŋŋ akɛ Yosef kɛ Maria kpɛ amɛyiŋ akɛ amɛkɛ amɛbi lɛ baaya Yehowa sɔlemɔwe ni yɔɔ Yerusalem lɛ! Nɔ ni amɛfee nɛɛ ha amɛbi lɛ je wala beaŋ fɛɛ nifeemɔ ko ni baaha eya Yehowa sɔlemɔwe lɛ daa lɛ shishi. Beni amɛyɔɔ jɛmɛ lɛ, amɛkɛ nɔ ni yɔɔ amɛnyɛmɔ mli fɛɛ lɛ ha Yehowa, ni atsɔɔ amɛ nii, ni awo amɛ hewalɛ. Ŋwanejee ko bɛ he akɛ, beni Maria shiɔ sɔlemɔwe lɛ eyaa lɛ, no mli lɛ ehemɔkɛyeli lɛ mli ewa waa, ni etsuiŋ eyi obɔ kɛ anɔkwalei ni he hiaa ni ebaajwɛŋ nɔ koni ekɛ mɛi krokomɛi agba he sane.\n21. Te wɔbaafee tɛŋŋ wɔha wɔhemɔkɛyeli lɛ mli awa waa taakɛ Maria fee lɛ?\n21 Kwɛ bɔ ni eyɔɔ fɛo waa akɛ ŋmɛnɛ lɛ, abaana akɛ fɔlɔi miikase nakai nɔkwɛmɔnɔ lɛ. Yɛ Yehowa Odasefoi ateŋ lɛ, fɔlɔi kɛ amɛbii yaa Kristofoi akpeei be fɛɛ be. Fɔlɔi nɛɛ kɛ nɔ ni yɔɔ amɛnyɛmɔ mli fɛɛ lɛ haa, ni amɛwoɔ amɛnyɛmimɛi Kristofoi lɛ hewalɛ yɛ kpeei nɛɛ ashishi. Ni beni amɛshiɔ kpeei nɛɛ ashishi lɛ, awaje amɛ, amɛná miishɛɛ, ni amɛyimɔ obɔbɔ kɛ nibii kpakpai ni amɛbaanyɛ amɛgba mɛi krokomɛi. Kwɛ bɔ ni eyɔɔ miishɛɛ akɛ wɔkɛ amɛ baaya kpeei nɛɛ! Kɛ́ wɔfee nakai lɛ, wɔbaana akɛ wɔhemɔkɛyeli lɛ mli baawa waa taakɛ eba lɛ yɛ Maria gbɛfaŋ lɛ.\n^ kk. 7 Kadimɔ srɔtofeemɔ ni yɔɔ gbɛfãa nɛɛ kɛ nɔ ni Maria fã mra mli lɛ teŋ. Nakai amaniɛbɔɔ lɛ kɛɛ akɛ: ‘Maria te shi eyiŋ’ ni eyasara Elisabet. (Luka 1:39) Nakai beaŋ lɛ, akɛni atsɛ Maria he baa shi eboteko gbalashihilɛ mli hewɔ lɛ, ekolɛ efã nakai gbɛ lɛ ni ebiii Yosef gbɛ. Beni amɛbote gbalashihilɛ mli sɛɛ lɛ, atsɔɔ mli akɛ Yosef ji mɔ ni ha amɛfã nakai gbɛ lɛ, shi jeee Maria.\n^ kk. 10 Nakai beaŋ lɛ, nɔ ni afɔɔ feemɔ ji akɛ maji lɛ toɔ tsu ko he gbɛjianɔ amɛhaa gbɛfãlɔi koni amɛyato jɛmɛ.\n^ kk. 14 Akɛni tookwɛlɔi nɛɛ yɛ ŋa nɔ amɛmiibu amɛtooi ahe hewɔ lɛ, sane nɛɛ maa nɔ mi akɛ Biblia be he akɔntaabuu lɛ ja akɛ: Afɔɔɔ Kristo yɛ Afuabe loo December, be mli ni tookwɛlɔi haa amɛtooi hiɔ shĩa lɛ, shi moŋ afɔ lɛ yɛ Antɔŋ loo October shishijee gbɛ.\nMɛɛ gbɛ nɔ Maria tsɔ efee heshibaa kɛ toiboo he nɔkwɛmɔnɔ?\nMɛni wɔbaanyɛ wɔkase kɛjɛ bɔ ni Maria fee ekpee ohia naa lɛ mli?\nMɛni Maria fee kɛtsɔɔ akɛ eji yoo ni jwɛŋɔ mumɔŋ nibii anɔ jogbaŋŋ?\nMɛɛ gbɛi anɔ otswa ofai shi yɛ akɛ obaakase Maria nɔkwɛmɔnɔ lɛ?\nAni Nyɔŋmɔ Mami Ji Maria?\nŊmalɛ Krɔŋkrɔŋ lɛ kɛ Kristojamɔ he yinɔsane fɛɛ hãa anáa sanebimɔ nɛɛ hetoo ni mli kã shi faŋŋ.\nMaria kpee jaramɔ shihilɛ ko naa


Biblia Mli Saji Farao Lamɔi Lɛ - Yehowa Odasefoi a-Wɛb Saiti\nAFII enyɔ ho, ni Yosef yɛ tsuŋwoohe lɛ lolo. Dãawolɔ lɛ kaiko lɛ. Kɛkɛ ni gbɛkɛ ko lɛ Farao la lamɔi srɔtoi enyɔ ni yɔɔ naakpɛɛ, ni eetao ni ele nɔ ni lamɔi lɛ tsɔɔ. Ani oona bɔ ni ewɔ yɛ jɛmɛ lɛ? Beni je tsɛre lɛ, Farao tsɛ enilelɔi lɛ, ni egba amɛ elamɔi lɛ. Shi amɛnyɛɛɛ amɛtsɔɔ lɛ elamɔi lɛ ashishi.\nYɛ naagbee lɛ, dãawolɔ lɛ kai Yosef agbɛnɛ. Ekɛɛ Farao akɛ: ‘Beni awo mi tsuŋ lɛ, mikɛ nuu ko ni nyɛɔ etsɔɔ lamɔi ashishi kpe yɛ jɛmɛ.’ No hewɔ lɛ, Farao ha ajie Yosef kɛjɛ tsũ lɛ mli amrɔ nɔŋŋ.\nFarao kɛɛ Yosef elamɔi lɛ, akɛ: ‘Mina tsinai kpawo ni amɛshwishwii, ni amɛhe yɛ fɛo. Ni mina tsinai kpawo ni amɛtara loo. Ni tsinai ni etara loo lɛ ye nɔ ni eshwishwii lɛ.\n‘Yɛ lamɔ ni ji enyɔ ni mila lɛ mli lɛ, mina abele tsei kpawo ni ewo waa yɛ tso kome nɔ. Kɛkɛ ni mina abele tsei kpawo ni nii bɛ nɔ. Ni nɔ ni nii bɛ nɔ, ni efee legelege lɛ mi kpawo ni nii yɔɔ nɔ lɛ.’\nYosef kɛɛ Farao akɛ: ‘Lamɔi enyɔ lɛ tsɔɔ nɔ kome too. Tsinai kpawo ni amɛshwishwii lɛ kɛ abele tsei kpawo ni nii yɔɔ nɔ lɛ tsɔɔ aﬁi kpawo, ni tsinai ni amɛtara loo lɛ kɛ abele tsei kpawo ni nii bɛ nɔ lɛ hu tsɔɔ aﬁi kpawo kroko. Aﬁi kpawo baaba ni niyenii babaoo baaba Mizraim. Ni aﬁi kpawo baaba ni niyenii ﬁoo pɛ baaba.’\nNo hewɔ lɛ Yosef kɛɛ Farao akɛ: ‘Halamɔ nuu ni le nii waa ni oha ebua niyenii anaa yɛ aﬁi kpakpai kpawo lɛ mli. Kɛkɛ lɛ hɔmɔ egbeŋ gbɔmɛi lɛ yɛ aﬁi kpawo ni ehiii ni baanyiɛ sɛɛ, ní niyenii ﬁoo ko pɛ baaba yɛ mli lɛ mli lɛ.’\nSane lɛ ŋɔɔ Farao naa. Ni ehala Yosef koni ebua niyenii lɛ anaa eto. Yɛ Farao sɛɛ lɛ, Yosef bafee mɔ ni he hiaa fe fɛɛ yɛ Mizraim.\nNo sɛɛ aﬁi kpaanyɔ, yɛ hɔmɔ be lɛ mli lɛ, Yosef na ni hii komɛi miiba eŋɔɔ. Ani ole mɛi ni amɛji? Enyɛmimɛi hii onukpai 10 lɛ ni! Amɛ papa Yakob tsu amɛ kɛba Mizraim ejaakɛ amɛ niyenii miitã yɛ Kanaan he ni amɛjɛ kɛbaa lɛ. Yosef na enyɛmimɛi lɛ ni eyoo amɛ, shi amɛ lɛ amɛyooo lɛ. Ani ole nɔ hewɔ? Ejaakɛ Yosef eda etsɔ onukpa, ni atade ni ewo lɛ yɛ srɔto.\nYosef kai akɛ beni eji gbekɛ lɛ, ela ni enyɛmimɛi hii lɛ miiba ni amɛbakula shi yɛ ehiɛ amɛbakoto lɛ. Ani okaiɔ akɛ okane nɔ ko tamɔ nakai? No hewɔ lɛ Yosef baana akɛ Nyɔŋmɔ ji mɔ ni tsu lɛ kɛba Mizraim, ni yɛ yiŋtoo kpakpa hewɔ. Mɛni osusuɔ akɛ Yosef fee? Ha wɔkwɛ.\n1 Mose 41:1-57; 42:1-8; 50:20.\nMɛni ba Farao nɔ gbɛkɛ ko?\nYɛ naagbee lɛ mɛni hewɔ dãawolɔ lɛ kai Yosef lɛ?\nTaakɛ onaa yɛ mfoniri lɛ mli lɛ, mɛɛ lamɔi enyɔ Farao la?\nTe Yosef tsɔɔ lamɔi lɛ ashishi eha tɛŋŋ?\nTe fee tɛŋŋ ni Yosef batsɔ mɔ ni he hiaa fe fɛɛ yɛ Mizraim yɛ Farao sɛɛ lɛ?\nMɛni hewɔ Yosef nyɛmimɛi lɛ ba Mizraim, ni mɛni hewɔ amɛyɔseee lɛ lɛ?\nMɛɛ lamɔ Yosef kai, ni eye ebua lɛ koni enu mɛni shishi?\nKanemɔ 1 Mose 41:1-57.\nYɛ mɛɛ gbɛ nɔ Yosef gbala jwɛŋmɔ kɛtee Yehowa nɔ, ni Kristofoi baanyɛ akase enɔkwɛmɔnɔ lɛ ŋmɛnɛ yɛ mɛɛ gbɛ nɔ? (1 Mose 41:16, 25, 28; Mat. 5:16; 1 Pet. 2:12)\nAﬁi ni baa nii babaoo yɛ Mizraim kɛ hɔmɔ aﬁi ni nyiɛ sɛɛ ba lɛ tsɔɔ srɔtofeemɔ ni kã mumɔŋ shihilɛ ni Yehowa webii yɔɔ mli ŋmɛnɛ lɛ kɛ Kristendom nɔ̃ lɛ teŋ lɛ mli pɛpɛɛpɛ yɛ mɛɛ gbɛ nɔ? (1 Mose 41:29, 30; Amos 8:11, 12)\nKanemɔ 1 Mose 42:1-8 kɛ 50:20.\nAni ejaaa gbɛ akɛ Yehowa jálɔi aaakula shi yɛ gbɔmɔ ko hiɛ yɛ woo kɛ bulɛ ni amɛyɔɔ kɛha gbɛhe ni mɔ lɛ yɔɔ lɛ hewɔ, kɛji ákɛ no ji kusum ni yɔɔ maŋ lɛ mli lɛ? (1 Mose 42:6)